PAS, UMNO Tidak Harus ‘Rampas’ Kerajaan PH Di Tengah Jalan, Kata Mat Sabu

KEPALA BATAS: Presiden Amanah Mohamad Sabu berkata, Umno dan PAS sepatutnya menunggu hingga pilihan raya umum akan datang dan tidak “merampas” kerajaan Pakatan Harapan (PH) di tengah jalan untuk membentuk sebuah kerajaan baru.

Beliau berkata, parti tersebut harus mengikut amalan demokrasi yang baik dan tidak menggunakan “tingkap” atau “pintu belakang” untuk membentuk kerajaan kerana PAS diketahui cuba menyertai kerajaan sebelum ini.

“Pada 2004 apabila Abdullah Ahmad Badawi menjadi perdana menteri, PAS mahu menyertai Umno bagi membentuk kerajaan perpaduan, tetapi bekas mursyidul am parti itu, Tok Guru Nik Aziz Nik Mat membantah idea itu kerana PAS berada dalam Pakatan Rakyat pada masa itu.

“Apabila Najib (Razak) menjadi perdana menteri, PAS juga mengambil langkah untuk menyertai kerajaan, tetapi ia tidak berlaku. Sekarang ia (PAS) melakukannya sekali lagi dengan Tun Dr Mahathir Mohamad,” katanya.

Beliau berkata, Barisan Nasional (BN) menang pilihan raya kecil (PRK) di Cameron Highlands, Semenyih, Tanjung Piai dan Kimanis dan sepatutnya menunggu sehingga pilihan raya umum akan datang sekiranya mereka yakin akan memenangi majoriti kerusi Parlimen.

Mohamad Sabu, yang juga menteri pertahanan, berkata demikian pada satu majils sayap Wanita parti itu di Taman Koskam di sini, hari ini.

Beliau bagaimanapun enggan menjawab soalan berdasarkan spekulasi ketika ditanya pendirian parti itu sekiranya Mahathir membentuk kerajaan baru bersama-sama Umno dan PAS.

Beliau juga enggan memberi komen apabila diberitahu pemimpin parti politik, termasuk Umno berada di Istana Negara untuk menghadap Yang di-Pertuan Agong bagi membentuk kerajaan baru.

“Semuanya ombak besar dalam politik, tetapi ia bersifat sementara. Pakatan Harapan masih relevan dan kuat,” katanya.

Beliau berkata, kerajaan PH telah menunaikan 60% janji pilihan rayanya, bagaimanapun rakyat tidak sedar dan pemimpin parti perlu pergi ke akar umbi untuk menjelaskan pencapaian PH.

Katanya, mesyuarat Majlis Presiden PH Jumaat lepas bersetuju memberi kuasa penuh kepada Mahathir untuk menentukan tarikh beliau akan berundur sebagai perdana menteri bagi membuka jalan kepada peralihan kuasa kepada presiden PKR Anwar Ibrahim.

Namun suasana politik di Kuala Lumpur sejak awal pagi tadi memberi isyarat ke arah bertentangan sewaktu PPBM, PAS, dan Umno mengadakan mesyuarat pimpinan tertinggi parti masing-masing.

Pada masa sama timbalan presiden PKR Mohamed Azmin; naib presiden Zuraida Kamaruddin dan beberapa orang ahli Parlimen parti itu turut mengadakan mesyuarat berasingan.


Ibu Tunggal 5 Anak Ini Hidup Serba Daif Di Kampung TB Ward, Sandakan

SANDAKAN: Ibu tunggal lima anak yang hidup serba daif di sebuah pondok usang di Kampung TB Ward, di sini, berharap ada pihak tampil membantu membina rumah untuk keluarganya.

Rosinah Hussin, 35, berkata hingga kini dia dan anaknya tinggal di pondok yang didirikan sekumpulan remaja dari Madrasah Darus Sunnah sebelum ini.

Katanya, keadaan rumah yang terlalu usang dan serba kekurangan itu membuatkannya buntu serta mengharapkan ihsan orang ramai untuk membantu.

“Selama ini, kami tinggal di sini dalam keadaan serba kekurangan. Kami tiada elektrik dan sumber air yang tetap.

“Rumah kami juga tidak mempunyai tandas selepas roboh satu ketika dulu. Saya tidak mampu beli peralatan dan upah tukang untuk membaikinya,” katanya ketika ditemui di pondoknya, semalam.

Rosinah berkata, dia berharap ada pihak sudi membantu untuk keselesaan dan keselamatan anaknya.


Gara-Gara RM5, Peniaga Maut, 1 Lagi Parah

KOTA KINABALU: Perselisihan faham mengenai baki wang berakhir tragedi apabila seorang peniaga runcit maut dalam pergaduhan di hadapan kedainya di Kampung Pulau Penampang di Kota Kinabalu petang semalam.

Dalam kejadian 3.15 petang itu, lelaki berusia 58 tahun itu disahkan meninggal dunia di tempat kejadian.

Seorang lagi lelaki berusia 20 tahun parah dan sedang menerima rawatan di Hospital Queen Elizabeth II (HQE II).

Difahamkan, anak kepada lelaki yang parah dikatakan ke kedai runcit berkenaan untuk membeli sebotol air mineral.

Menurut sumber, kanak-kanak itu kemudiannya memberikan wang RM10 kepada mangsa yang juga pemilik kedai runcit berkenaan.

“Mangsa kemudian mengembalikan baki wang sebanyak RM3 sebelum kanak-kanak terbabit pulang dan memberikan baki wang itu kepada ibunya.

“Namun ibunya tidak berpuas hati kerana wang yang diberikan sebanyak RM10 dan sepatutnya baki wang adalah RM8 lalu ibu dan bapa kanak-kanak itu ke kedai terbabit untuk meminta penjelasan.

Bagaimanapun, peniaga itu mendakwa wang yang dibayar berjumlah RM5 lalu berlaku pertengkaran antara ibu kanak-kanak terbabit dengan isteri peniaga berkenaan,” katanya.

Sumber berkata, keadaan berlarutan hingga menyebabkan mangsa dan bapa kanak-kanak terbabit campur tangan dan berlaku pergaduhan sebelum peniaga itu bertindak memukul bapa kanak-kanak terbabit menggunakan benda keras.

“Bapa kanak-kanak itu mengalami kecederaan dan dibawa ke hospital.

“Selepas itu, dua lelaki datang ke kedai runcit lalu bertindak memukul mangsa hingga menyebabkannya rebah sebelum mereka melarikan diri,” katanya.

Menurutnya, sepasukan polis yang menerima maklumat mengenai kejadian itu segera ke lokasi untuk menjalankan pemeriksaan dan mangsa disahkan meninggal dunia.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu Sorok Mayat Anak Dalam Almari Selepas Mangsa Mati Terminum Cecair Pencuci Tandas

Seorang ibu menyembunyikan mayat anak perempuan berusia lima tahun dalam almari selepas kanak-kanak itu mati akibat terminum cecair pencuci tandas.

Priscilla Torres, 27, didakwa di mahkamah pada Selasa lalu selepas didapati menyembunyikan mayat anaknya, Sierra Patino, yang mereput di dalam almari hampir seminggu di kediamannya di Houston, Texas.

Menurut keterangan Torres di mahkamah, Sierra mati akibat terminum cecair pencuci tandas, namun dia menukar keterangannya dan menyalahkan teman lelakinya.

Dia mendakwa, 23 Ogos lalu, teman lelakinya yang memberi Sierra mandi dan ketika itu dia sedang memasak di dapur.

Apabila dia pergi melihat Sierra, dia mendapati badan mangsa melecur dengan bahan kimia tersebut.

Torres berkata, dia menjaga Sierra setiap minggu kerana bimbang pihak Perkhidmatan Perlindungan Kanak-Kanak akan mengambil anaknya sekiranya dia menghantarnya ke hospital selepas kejadian itu.

Katanya lagi, Sierra meninggal dunia pada 27 Ogos lalu selepas tidak keadaannya menjadi semakin teruk di mana dia tidak dapat makan, apatah lagi berdiri sendiri selama beberapa hari.

Torres membungkus mayat anaknya dengan selimut dan diletak dalam almari kereta dia tidak mahu ‘melepaskannya’.

Sementara itu, polis berkata, tidak dapat bagaimana mangsa meninggal dunia tetapi tindakan tertuduh menyembunyikan mayat anaknya di dalam almari adalah perkara yang paling tidak masuk akal.

Difahamkan, polis menemui mayat mangsa selepas ahli keluarga suspek datang ke rumah untuk memeriksa keadaan mangsa sebelum terhidu bau busuk berkenaan.

Setelah didesak, akhirnya Torres mengaku yang anaknya telah mati.

Torres kini ditahan di penjara dan akan berdepan dengan perbicaraan di mahkamah.


Padah Tanam Ganja Suka-Suka, Lelaki Dipenjara Seumur Hidup & Enam Sebatan

TAWAU: Seorang lelaki dihukum penjara seumur hidup dan enam sebatan oleh Mahkamah Sesyen, di sini, hari ini, selepas didapati bersalah memiliki dan menanam 12 pokok ganja, dua tahun lalu.

Hakim Awang Kerisnada Awang Mahmud, menjatuhkan hukuman itu terhadap Azril Surash Masree Samy, 45, selepas didapati bersalah mengikut Seksyen 6B(1)(a) Akta Dadah Berbahaya 1952 dan dihukum mengikut Seksyen 6B(3) Akta yang sama.

Terdahulu, Awang Kerisnada berkata, pihak pembelaan gagal menimbulkan keraguan munasabah melalui keterangan tertuduh dan saksi sepanjang tempoh perbicaraan.

Beliau berkata, pihak pendakwaan sebaliknya berjaya membuktikan kes prima facie terhadap tertuduh.

“Oleh itu, selepas mengambil kira dan mempertimbangkan semua keterangan, fakta kes dan faktor kepentingan awam, mahkamah mendapati tertuduh bersalah dan dihukum penjara seumur hidup dan enam sebatan,” katanya.

Tertuduh ditahan sepasukan pegawai dan anggota Bahagian Siasatan Jenayah Narkotik dari Ibu Pejabat Polis Daerah (IPD) Tawau yang melakukan serbuan di rumah teres dua tingkat di Taman Mega Ria, Batu 3 Jalan Air Panas, dekat sini, kira-kira jam 5.30 pagi 3 Ogos 2020.

Ketika disoal siasat suspek mengaku mengetahui jenis pokok ditanam itu adalah ganja, selain memaklumkan ia ditanam hanya untuk suka-suka.

Tertuduh juga pada 22 April lalu, dihukum penjara 14 bulan selepas mengaku bersalah kerana memiliki ganja mengikut Seksyen 6 Akta Dadah Berbahaya .

Pendakwaan dikendalikan Timbalan Pendakwa, Raya Mohd Suhaimi Suriana, manakala tertuduh diwakili peguam Mark Rosaidey dan Muhammad Nazreen Jaafar. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Mati Ditikam Di Rumahnya Di Lahad Datu

LAHAD DATU: :Lelaki Indonesia ditemui mati dengan kesan tikaman di perut di Kampung Telisai dekat Tungku, Lahad Datu, malam tadi.

Kejadian berlaku pada 11.40 malam menyebabkan Abdul Latif Saripuddin, 49, meninggal dunia di lokasi.

Ketua Polis Daerah Lahad Datu Asisten Komisioner Nasri Mansor berkata, sepasukan anggota dihantar ke lokasi sebaik dimaklum kejadian itu yang disedari jiran mangsa.

“Dalam siasatan awal, jiran mendakwa mendengar jeritan mangsa dan segera memaklumkan kepada majikannya.

“Mereka kemudian ke rumah mangsa dan menendang pintu rumah lelaki itu sebelum menemuinya terbaring di ruang tamu rumah dalam berlumuran darah.

“Majikan itu kemudiannya menghubungi polis,” katanya dalam kenyataan, hari ini.

Nasri berkata, siasatan lanjut di lokasi itu mendapati tiada kesan pecah rumah dan mangsa tinggal berseorangan.

“Mangsa mengalami luka tikaman di bahagian perut dengan kelebaran 7.6 sentimeter,” katanya.

Susulan kematian itu, polis menahan wanita Filipina berusia 41 tahun dan suaminya berusia 60 tahun yang juga lelaki tempatan.

Katanya, wanita berkenaan dipercayai amah di rumah mangsa yang diberhentikan kerja dua hari lalu.

“Siasatan lanjut termasuk motif kejadian masih disiasat mengikut Seksyen 302 Kanun Keseksaan,” katanya.


61 kebakaran belukar, lalang di Sandakan

ENAM puluh satu panggilan kes kebakaran lalang dan belukar diterima Balai Bomba dan Penyelamat Sandakan susulan cuaca panas sejak Januari lalu sehingga semalam.

Ia membabitkan 54 kes kebakaran lalang manakala tujuh kes kebakaran belukar dengan ada kawasan membabitkan keluasan sekurang-kurangnya lima hektar.

Ketua Zon Bomba dan Penyelamat Sandakan, Anddre Andrew berkata, faktor geografi di daerah itu yang terletak berhampiran laut dengan udara kering serta persekitaran panas memudahkan kebakaran merebak.

Sehubungan itu katanya, masyarakat perlu mengelak melakukan pembakaran secara terbuka untuk menghindar kebakaran lebih teruk yang bukan saja menjejaskan kualiti udara, kawasan sekitar, malah memberi kesan terhadap operasi bomba.

“Biasanya kita terima panggilan kebakaran lalang atau belukar apabila api sudah besar.

“Untuk operasi memadam kebakaran membabitkan kawasan sebegini lebih sukar kerana memerlukan masa lebih lama.

“Kebakaran juga biasanya berlaku di kawasan jauh dari sumber air sekali gus menyukarkan lagi operasi memadam,” katanya pada Majlis Bersama Media hari ini.

Majlis itu bertujuan memperkenalkan Ketua Balai Bomba dan Penyelamat Sandakan yang baru iaitu Jimmy Lagung.

Dalam perkembangan berkaitan, Anddre berkata, sepanjang Januari sehingga semalam, 212 panggilan diterima dengan 107 kes membabitkan kebakaran manakala 105 kes lagi penyelamatan.

Daripada jumlah itu katanya, 15 kes membabitkan kecederaan, tiga kematian manakala 13 lagi mangsa dapat diselamatkan.

“Keseluruhan kes membabitkan RM500,000 kerugian harta benda dan kira-kira RM58 juta berjaya diselamatkan,” katanya. – Harian Metro


APMM sekat aktiviti bom ikan di perairan Semporna

SEMPORNA, 12 Feb – Agensi Penguatkuasaan Maritim Malaysia (APMM) menyekat aktiviti dua lelaki mengebom ikan di perairan Tanjung Tabu-Tabu dekat sini, semalam.

Pengarah Zon Maritim Semporna, Komander Maritim Norrimi Hassan berkata bot peronda yang menjalankan tugasan rutin terserempak bot pam mencurigakan dinaiki dua lelaki pada pukul 3.35 petang sebelum bot memecut laju ke kawasan paya bakau dan suspek meloloskan diri.

“Tiada tangkapan dilakukan namun pemeriksaan ke atas bot pam menemui lima kilogram ikan disyaki di bom,” katanya dalam satu kenyataan di sini, hari ini.

Dalam pada itu, Norrimi berkata pada tahun lepas tiga kes bom ikan digagalkan di Zon Maritim Semporna serta satu kes pada tahun 2015.

Beliau berkata pihaknya akan terus meningkatkan rondaan dan penguatkuasaan dari semasa ke semasa bagi mengekang perlanggaran undang-undang dan perlakuan jenayah di perairan Semporna.

Sementara itu, Norrimi memohon kerjasama semua pihak tidak takut menyalurkan maklumat serta aduan ke Zon Maritim Semporna di talian 089-782619 atau MERS 999.


Henti Kongsi Identiti Pesakit COVID-19 – PKK Tawau

TAWAU: Pejabat Kesihatan Kawasan (PKK) Tawau menggesa orang ramai menghentikan perkongsian nama tiga pesakit COVID-19 di media sosial yang kononnya diminta tampil ke pejabat itu dengan segera.

Memetik kenyataan di Facebook rasmi, pejabat kesihatan itu sebaliknya menegaskan tidak pernah mengeluarkan sebarang kenyataan atau mendedahkan biodata pesakit COVID-19.

“Terdapat penularan di laman media sosial berkenaan nama tiga pesakit positif COVID-19 beberapa hari lalu dan masih tular sehingga hari ini.

“Biodata pesakit COVID-19 adalah sulit. Terdapat pihak yang tidak bertanggungjawab menularkan perkara itu,” katanya.

Kenyataan itu turut memaklumkan, perkongsian itu memberi kesan kepada individu yang tidak berkaitan disebabkan nama yang hampir sama sehingga ‘dipulaukan’ segelintir masyarakat.

Sejak kelmarin tular di media sosial termasuk kumpulan WhatsApp yang mendakwa Kementerian Kesihatan (KKM) Kubota cuba menghubungi tiga penama yang disahkan positif COVID-19.

Bagaimanapun ketiga-tiga penama terbabit gagal dihubungi selain meminta orang ramai yang mengenali atau mengetahui alamat mereka untuk tampil membantu KKM.

“Sila hentikan perkongsian yang tidak tepat ini bagi mengelak dikenakan tindakan undang-undang.

“Jangan wujudkan stigma kepada pesakit COVID-19 dan ahli keluarga, mereka bukan penjenayah, pesakit yang sembuh dan discaj daripada hospital tidak akan menjangkiti individu lain, mainkan peranan anda dengan memberi sokongan,” menurut kenyataan itu.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bergaduh ungkit kisah lama

SEORANG lelaki parah dipukul menggunakan besi selepas cuba meleraikan pergaduhan rakannya dengan sekumpulan lelaki di luar pusat hiburan di Jalan Bundusan, di Penampang, kelmarin.

Dalam kejadian 1.55 pagi itu, tiga lagi rakannya turut cedera dibelasah oleh kumpulan terbabit.

Semua mangsa berusia lingkungan 20 hingga 40 tahun menerima rawatan di Hospital Queen Elizabeth 1 (HQE 1) kini dalam keadaan sedar dan stabil.

Ketua Polis Daerah Penampang Deputi Superintendan Mohd Haris Ibrahim berkata, siasatan awal mendapati mangsa dimaklumkan seorang daripada rakannya pengsan dipukul oleh beberapa lelaki dipercayai dibawah pengaruh alkohol.

“Mangsa bersama dua rakannya kemudian cuba menenangkan dan meleraikan keadaan, namun turut dipukul oleh beberapa lelaki menggunakan besi.

“Siasatan mendapati pergaduhan ini berlaku disebabkan suspek tidak puas hati dengan pertelingkahan lama yang belum selesai,” katanya ketika dihubungi, hari ini.

Mohd Haris berkata, suspek sudah dikenalpasti dan usaha menjejakinya giat dilakukan.

“Kes disiasat mengikut Seksyen 148 Kanun Keseksaan kerana merusuh menggunakan senjata,” katanya. – Harian Metro


Tiada Subsidi Di Sabah & Sarawak Kerana Penggunaan Petrol Rendah, Kata Menteri

KUALA LUMPUR: Kementerian Perdagangan Dalam Negeri dan Hal Ehwal Pengguna (KPDNHEP) berkata mereka yang berada di Malaysia Timur tidak layak menerima program subsidi petrol kerana penggunaannya lebih rendah berbanding Semenanjung.

Menterinya, Saifuddin Nasution Ismail menegaskan subsidi tersebut adalah sasaran kepada mereka yang berpendapatan rendah kerana golongan itu yang lebih memerlukan.

“Sekiranya anda memandu sebuah kereta mewah, satu tangki penuh mungkin akan menelan kos sekitar RM200, manakala bagi seorang individu berpendapatan rendah untuk mengisi Myvi sekitar RM60.

“Dari segi subsidi tiga sen seliter, siapa yang mendapat lebih banyak?

“Oleh itu, kami mahu ‘mendistribusi’ semula kepada mereka yang layak menerima subsidi,” katanya kepada pemberita di luar Dewan Rakyat hari ini.

Semalam, Saifuddin mengumumkan program subsidi petrol untuk kumpulan berpendapatan rendah untuk mengurangkan kos sara hidup rakyat.

Subsidi itu yang akan dilaksanakan pada 1 Januari tahun depan dihadkan kepada RM30 sebulan untuk kereta dan RM12 sebulan untuk motosikal. Ia akan dikreditkan terus ke akaun bank penerima setiap empat bulan.

Harga petrol RON95 kemudiannya akan diapungkan di Semenanjung dengan pelarasan dibuat secara berperingkat.

Mengenai pengapungan harga RON95, Saifuddin mengulangi sebarang peningkatan akan dibuat secara beransur-ansur berdasarkan harga minyak pada Januari.

Beliau menambah kenaikan drastik dalam harga akan membawa kesan kepada ekonomi yang tidak dapat diperbaiki, oleh itu Putrajaya akan menggunakan prinsip peningkatan secara beransur-ansur. – FreeMalaysiaToday


PGA Tawau Berkas Dua Pengedar Dadah Miliki Pistol Buatan

TAWAU; 23 FEBRUARI 2021 : Pasukan Gerakan Am (PGA) Tawau berjaya menahan dua lelaki warga asing disyaki Pengedar Dadah memiliki sepucuk pistol buatan sendiri bersama sebutir peluru dalam satu serbuan menerusi Op Benteng COVID di sebuah ladang sawit di Batu 10 Kalabakan, ahad lepas.

Penolong Pegawai Pemerintah Batalion 14 PGA Tawau, DSP Abd Halim Ahmad berkata, kejayaan tangkapan itu merupakan hasil maklumat awam yang diterima pihaknya, Selepas bertindak melakukan serbuan di sebuah pondok di lokasi berkenaan kira-kira pukul 5 petang.

Katanya, hasil serbuan tersebut mendapati dua lelaki warga asing masing-masing berumur 40 dan 47 tahun tidak mempunyai sebarang pengenalan diri yang sah berada di dalam pondok berkenaan.

Sususlan itu, pemeriksaan dijalankan telah menjumpai sebuah beg berwarna hitam dipercayai milik salah seorang suspek mengandungi sepucuk pistol buatan sendiri, sebutir peluru yang telah diubah suai dan sebuah bekas yang didalamnya terdapat 20 peket plastik lutsinar berisi ketulan hablur jernih disyaki Dadah jenis Syabu dianggarkan seberat 5.36-gram, dengan anggaran harga pasaran bernilai 536-ringgit.

Menurutnya lagi, turut dijumpai di dalam beg tersebut, sebilah pisau berukuran 18-sentimeter panjang dan sebilah keris berukuran 13 sentimeter panjang.

Kedua-dua tangkapan dan rampasan dibawa ke Ibu Pejabat Daerah (IPD) Tawau untuk siasatan dan tindakan lanjut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua ibu tunggal antara 14 ditahan AADK Keningau

KENINGAU: Dua orang ibu tunggal antara 14 individu ditahan oleh Agensi Antidadah Kebangsaan (AADK) dalam Ops Cegah yang dijalankan pada lewat malam pada Khamis.

Ketua Pegawai AADK Keningau, Azry Golbin @ Azmi berkata ketika operasi berkenaan, kedua-dua ibu tunggal berkenaan dipercayai masing-masing mempunyai tanggungan tiga dan seorang anak.

Tambahnya dalam operasi itu, kesemua tangkapan gagal ujian saringan dadah jenis Methamphetamine ataupun syabu.

“Kesemua suspek yang berumur lingkungan 21 hingga 38 tahun berkenaan berjaya ditahan di beberapa buah kampung di sekitar Keningau.

“Kesemua suspek akan disiasat di bawah Seksyen 3(1) Akta Penagih Dadah (Rawatan dan Pemulihan) 1983,” katanya dalam satu kenyataan di sini hari ini.

Sementara itu, sepanjang operasi berkenaan, terdapat seorang suspek lelaki yang cuba melarikan diri di samping bertindak mengeluarkan kata-kata kesat terhadap kedua ibu bapanya yang cuba menenangkan beliau semasa ditahan dalam satu serbuan.

Ketika diberkas, suspek yang baru berusia 23 tahun itu turut bertindak aggresif terhadap pihak penguatkuasa yang bertugas.

Namun, berjaya ditenangkan setelah kedua-dua belah tangan suspek berjaya digari.

Azry berkata hasil siasatan awal mendapati suspek berkenaan baru sahaja selesaikan menggunakan syabu dalam beberapa jam sebelum serbuan dibuat oleh AADK.

Lantaran itu, AADK Keningau menyarankan kepada pihak keluarga dan masyarakat agar segera untuk melaporkan sebarang aktiviti penagihan dadah oleh ahli keluarga masing-masing dengan kadar segera sebelum keadaan semakin sukar dikawal dan memudaratkan keselamatan anggota keluarga yang lain.

Katanya tindakan setiap aktiviti penguatkuasaan yang dijalankan oleh pihaknya bukan tujuan untuk menghukum semata-mata, tetapi bagi mewujudkan kesedaran di samping memastikan semua suspek dapat menjalani rawatan dan pemulihan dadah secara berterusan serta dapat berfungsi dengan baik dalam aktiviti bermasyarakat. –SabahNewsToday


Covid-19: Hanya Tinggal 12 Kes Sedang Dirawat Di Sabah

KOTA KINABALU: Hanya tinggal 12 kes koronavirus (Covid-19) sedang dirawat di enam hospital pakar seluruh Sabah setakat semalam, kata Pengarah Kesihatan Negeri, Datuk Dr Christina Rundi.

Beliau berkata, jumlah itu adalah daripada 346 kes Covid-19 direkodkan di Sabah, manakala selebihnya iaitu 329 adalah kes sembuh dan lima kes kematian.

Dr Christina berkata, tiada kes baharu dilaporkan di negeri ini selama dua hari berturut-turut, namun Jabatan Kesihatan Negeri Sabah (JKNS) mengingatkan bahawa bilangan kes Covid-19 yang dilaporkan semakin berkurangan bukan bermakna wabak itu sudah berakhir.

“JKNS menggesa orang ramai untuk terus mengamalkan normal baharu tidak kira sama ada di rumah, kedai atau di mana sahaja. Dengan hanya satu kes, jika kita leka dan tidak memandang serius perkara ini, tidak mustahil jangkitan Covid-19 boleh menular semula,” katanya dalam kenyataan di sini.

Dalam perkembangan berkaitan, Dr Christina berkata, jangkitan Covid-19 dalam kalangan individu merokok akan mengakibatkan komplikasi lebih teruk berbanding mereka yang tidak merokok.

Justeru, JKNS berharap wabak Covid-19 memberi permulaan baharu kepada semua perokok serta kesedaran kepada generasi muda untuk menjauhi sebarang bentuk amalan merokok demi kesihatan diri dan keluarga.

“JKNS menyediakan perkhidmatan Klinik Berhenti Merokok di 23 hospital kerajaan dan 58 klinik kesihatan di seluruh negeri,” katanya.

Dr Christina turut menasihatkan orang ramai terutama generasi muda untuk tidak terpedaya dan mudah dieksploitasi oleh industri tembakau yang menggunakan pelbagai teknik licik bagi mempengaruhi mereka supaya merokok.

Menurutnya, kajian rokok dan rokok elektronik dalam kalangan remaja Malaysia (TECMA) 2016 menunjukkan generasi muda sudah berjinak-jinak dengan rokok dan ‘vape’ (rokok elektronik) semasa di bangku sekolah lagi.

“Trend ini amat merunsingkan dan perlu dibendung dari awal,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


450 liter diesel, 90 tong gas LPG tanpa permit dirampas

KOTA KINABALU: Pasukan Polis Marin (PPM) merampas 450 liter diesel dan 90 tong gas petroleum cecair (LPG) kerana tidak memiliki dokumen pengesahan daripada Kementerian Perdagangan Dalam Negeri dan Hal Ehwal Pengguna (KPDNHEP) dalam dua serbuan berasingan di daerah ini, semalam.

Rampasan dilakukan antara 10.20 pagi hingga 11 pagi dan 10.30 malam, ketika sepasukan anggota PPM Kota Kinabalu melalui Unit Risikan Marin (URM) menjalankan Op Gelora Khas dan Op Terancang di kawasan berkenaan.

Komander PPM Wilayah 4 Sabah, Asisten Komisioner Mohamad Pajeri Ali, berkata serbuan dalam Op Gelora Khas di perairan Jeti Pemasaran Perikanan Sabah (SAFMA) menahan sebuah bot penambang yang dikendalikan seorang lelaki tempatan berusia 22 tahun.

“Hasil pemeriksaan mendapati sejumlah 26 tong biru berisi 18 liter setiap satu yang mengandungi diesel. Anggaran diesel dirampas iaitu 450 liter.

“Pemeriksaan lanjut didapati juragan gagal mengemukakan lesen atau permit yang sah dari KPDNHEP. Nilai keseluruhan rampasan termasuk bot dan enjin berjumlah RM23,900,” katanya dalam kenyataan media, hari ini.

Mohamad Pajeri berkata, serbuan Op Terancang di Terminal Bot Penambang Pulau Gaya dekat Pasar Besar Kota Kinabalu menahan dua lori yang membawa muatan 41 dan 49 unit tong gas LPG.

“Turut ditahan dua lelaki tempatan yang juga pemandu lori berusia 41 dan 44 tahun. Ketika ditahan mereka gagal menunjukkan dokumen atau permit yang sah daripada KPDNHEP.

“Pemeriksaan seterusnya mendapati daripada 90 tong LPG itu 66 berisi manakala 24 kosong,” katanya sambil menambah nilai rampasan termasuk dua lori berjumlah RM145,330.

Beliau berkata, semua tangkapan dan barang rampasan ditahan dan dibawa ke pangkalan PPM Kota Kinabalu untuk tindakan lanjut.

“Nilai keseluruhan rampasan dianggarkan berjumlah RM169,230.

“Kes disiasat mengikut Seksyen 21 Akta Kawalan Bekalan 1961 dan dibaca bersama perkara 3(1) Peraturan-Peraturan Kawalan Bekalan 1974,” katanya. – Berita Harian


(VIDEO) Terlalu Rindu, Anak Gali Semula Kubur Ibu & Bawa Pulang Ke Rumah

Perasaan rindu yang melampau mendorong lelaki ini sanggup menggali semula kubur ibunya dan membawa pulang jenazah wanita itu yang baru saja dikebumikan 40 hari lalu.

Dalam kejadian yang berlaku pada Jumaat lalu di Kabupaten Probolinggo, Jawa Timur, Indonesia, Nasir mengusung jenazah ibunya, Sumarto, di dalam guni dan dibawa pulang ke rumahnya selama dua hari.

Pada awalnya, kejadian itu tidak diketahui oleh penduduk sehinggalah video Nasir cuba mengebumikan semula jenazah pada Ahad lalu, viral di media sosial.

Difahamkan, Nasir membawa semula jenazah ibunya ke kubur setelah dipujuk oleh kakaknya.

Jurucakap Polis Pakuniran berkata, lelaki itu dipercayai mengalami tekanan jiwa selepas ibunya meninggal dunia.

Siasatan mendapati, anak ketiga dari empat beradik itu mengakui melakukan perbuatan itu kerana terlalu rindukan ibunya.

“Dia menggali sendiri kubur pada waktu siang tanpa pengetahuan sesiapa. Kubur itu di tengah hutan dan jarang dilalui penduduk.

“Kemudian dia memasukkan jenazah ke dalam guni dan dibawa pulang ke rumah. Perkara itu disedari kakaknya, Sul, yang memujuknya mengebumikan semula jenazah ibu mereka.


Esscom hargai kecemerlangan 39 anggota, pegawai

LAHAD DATU: Kawasan Keselamatan Khas Pantai Timur Sabah (Esscom) telah memberikan penghargaan kepada 39 pegawai dan anggota keselamatan yang telah berjaya membanteras beberapa aktiviti penyeludupan di kawasan pantai timur Sabah.

Komander Esscom DCP Datuk Hazani Ghazali berkata usaha itu sebagai mengiktiraf peranan serta kejayaan barisan hadapan Esscom yang sentiasa memastikan keselamatan dan ketenteraman pantai timur Sabah sentiasa terpelihara daripada sebarang ancaman keselamatan termasuk daripada ancaman aktiviti penyeludupan barang-barang kawalan dan bersubsidi sepanjang suku tahun pertama tahun 2019.

“Pegawai dan anggota keselamatan itu terdiri 13 pegawai dan anggota daripada Pasukan Polis Marin Tawau, tujuh anggota daripada Batalion 17 Pasukan Gerakan Am, 18 anggota daripada Markas Angkatan Tugas Bersama 2 Regimen Askar Melayu Diraja dan seorang dari Ibu pejabat Polis Lahad Datu,” katanya ketika berucap merasmikan perhimpunan bulanan Esscom di Dewan Serbaguna Pasukan Polis Marin, hari ini.

Turut hadir dalam perhimpunan berkenaan ialah Ketua Pegawai Eksekutif Esscom Noor Alam Khan A Wahid Khan, Timbalan Komander Esscom Brig Jen Hamzah Ali dan Ketua Polis Daerah ACP Nasri Mansor.

Beliau berkata selama hampir enam tahun penubuhan Esscom, banyak kejayaan yang telah dicapai pasukan keselamatan yang diterajui dan ditunjangi oleh Esscom bagi memastikan perairan pantai timur Sabah sentiasa terkawal dan selamat.

Pada suku tahun pertama tahun 2019 ini, katanya, pasukan Esscom telah berjaya menggagalkan cubaan menyeludup 2,256 karton bir jenama Hite di Kalabakan melalui inisiatif pelaksanaan pemeriksaan daratan atau ‘road check points’ (RCP) dengan nilai keseluruhan rampasan dianggarkan berjumlah RM146,640.

“Selain itu, pada 27 Januari lalu, pasukan kita juga telah berjaya menggagalkan cubaan menyeludup barang-barang kawalan tanpa permit di bawah Akta Kastam 1967 di kawasan Dermaga Pelabuhan Tawau dengan nilai rampasan dianggarkan sekitar RM1 juta lebih.

“Kejayaan lain ialah menahan 15 orang Bajau Laut Filipina dan berjaya membanteras penyeludupan 10,000 liter minyak petrol di perairan Semporna, dengan nilai keseluruhan rampasan dianggarkan berjumlah RM19,500,” katanya.

“Saya mengucapkan setinggi-tinggi tahniah dan syabas kepada seluruh komponen keselamatan yang telah bekerja keras bagi memastikan kawasan perairan pantai timur Sabah ini bebas daripada sebarang aktiviti jenayah rentas sempadan termasuk membanteras aktiviti penyeludupan,” katanya.

Beliau berkata kejayaan operasi Esscom merupakan sebahagian daripada usaha berterusan kerajaan melalui Esscom dengan kerjasama semua pasukan keselamatan termasuk Polis Diraja Malaysia, Angkatan Tentera Malaysia dan Agensi Penguakuasaan Maritim Malaysia yang sentiasa memberikan perkhidmatan yang terbaik membanteras aktiviti penyeludupan.

Dalam pada itu, Esscom amat menghargai perhatian yang diberikan oleh kerajaan Pusat dan negeri termasuk mengadakan lawatan kerja ke pejabat Esscom bagi melihat sendiri cara kerja dan kaedah pengoperasian Esscom di Zon Selamat Timur Sabah.

“Saya membayangkan bahawa lawatan-lawatan ini akan memberikan isyarat positif dan merupakan sebahagian daripada keprihatinan pihak kerajaan terhadap Esscom,” katanya. – Utusan Borneo


Cubaan Sogok Anggota PGA, ‘Ketua Rombongan’ Bawa 47 Warga Asing Ditahan Di Kalabakan

KALABAKAN: Seorang lelaki dipercayai ketua rombongan membabitkan tujuh kenderaan membawa puluhan warga asing ditahan selepas cuba memberi sogokan kepada petugas di Pusat Pemeriksaan Daratan (RCP) Kalabakan, di sini, hari ini.

Dalam kejadian jam 6 pagi ini, lelaki berusia 52 tahun itu dikatakan cuba memberikan wang sebanyak RM1,650 dipercayai sebagai dorongan untuk pihak berkuasa melepaskan mereka.

Bagaimanapun, selepas beberapa amaran diberikan, lelaki warga tempatan itu ditahan anggota Batalion 14, Pasukan Gerakan Am (PGA) Tawau dan RELA untuk tindakan lanjut.

Komander Briged PGA Sabah, Senior Asisten Komisioner Abdul Rani Alias berkata, hasil siasatan awal, rombongan berkenaan disertai pemandu bersama 53 penumpang berusia empat hingga 80 tahun.

Katanya, pemeriksaan mendapati 26 individu tidak mempunyai dokumen keterangan diri yang sah, 21 lagi memiliki pasport, manakala enam lagi memiliki kad pengenalan diri yang sah.

“Hasil soal siasat mendapati, semua individu terbabit ini bekerja di sebuah ladang getah dan kontrak mereka telah tamat.

“Semua suspek dipercayai bergerak dari Kuala Penyu menghala ke Tawau mengikut Jalan Sapulut-Kalabakan,” katanya dalam kenyataan media hari ini.

Abdul Rani berkata, semua individu terbabit ditahan dan dibawa ke Balai Polis Kalabakan untuk tindakan lanjut.Katanya, polis turut melakukan rampasan terhadap tujuh kenderaan terbabit dan wang sogokan yang keseluruhannya dianggarkan bernilai RM487,650.

“Siasatan lanjut sedang dijalankan mengikut Seksyen 26J Akta Antipemerdagangan Orang dan Antipenyeludupan Migran (ATIPSOM) 2007 kerana kesalahan mengangkut migran yang diseludup.

“Selain itu, kes turut disiasat mengikut Seksyen 55E Akta Imigresen 1959/63 dan Seksyen 5(2) dan Seksyen 6(1)(c) akta yang sama,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Long Pasia Mohon Projek Bekalan Elektrik BELB Diteruskan

SIPITANG : Penduduk kawasan Long Pasia di sini memohon agar kerajaan dapat meneruskan Projek Bekalan Eletrik Luar Bandar (BELB) Sistem Solar Hibrid di dua stesen iaitu di Kampung Long Pasia dan Kampung Meligan yang terbengkalai sejak 2017.

Pemimpin Pembangunan Masyarakat (PPM) Dewan Undangan Negeri Sipitang Sani Miasin berkata projek berkenaan dilaksanakan secara rundingan terus reka dan bina pada 2017 dan sepatutnya disiapkan 2019.

Beliau berkata kegagalan kontraktor utama menyiapkan projek itu merugikan rakyat kerana mereka tidak dapat menikmati kemudahan bekalan elekrik menerusi program BELB yang disediakan oleh kerajaan.

“Projek itu gagal disiapkan mengikut seperti yang dijadualkan dan terbengkalai sejak beberapa tahun lepas tanpa sebarang progress sehingga kini,” katanya menerusi kenyataan di sini hari ini.

Long Pasia yang terletak 249 kilometer arah Selatan dari Kota Kinabalu merupakan sebuah kawasan pedalaman tanah tinggi, terkenal sebagai kawasan pelancongan, dan ia hanya boleh dikunjungi dengan menggunakan kenderaan pacuan empat roda yang masa perjalanan menjangkau lebih tiga jam, atau perjalanan udara.

BELP merupakan sebuah program menyediakan bekalan elektrik 24 jam yang mencukupi, dan terjamin kepada penduduk khususnya di luar bandar di bawah Kementerian Pembangunan Luar Bandar.

Sani berkata projek BELB sistem solar hibrid yang dilaksanakan itu mampu membekalkan tenaga elektrik kepada lebih 500 rumah di tujuh buah kampung iaitu Kampung Long Pasia, Kampung Meligan, Kampung Ulu Bole, Kampung Mangayam, Kampung Rundulang, Kampung Iburu dan Kampung Long Mio.

“Pembinaan stesen hibrid solar di dua stesen itu amat penting memandangkan kampung-kampung berkenaan belum menikmati kemudahan bekalan eletrik,” katanya.

Sementara itu Anthony Pikut, 32, seorang pemandu pelancong berkata, penduduk di kawasan Long Pasia pada masa ini terpaksa mengeluarkan kos tinggi untuk bekalan elektrik kerana bergantung kepada generator diesel.

“Penduduk sini bukan orang kaya, ramai buat kerja kampung. Ada pelancongan boleh jugalah cari pendapatan, tetapi bila COVID-19 baru-baru ini tiada pelancong, susah juga, jadi bila ada elektrik ini bukan sahaja penduduk dapat manfaat, sektor pelancongan pun boleh dikembangkan juga,” katanya. – BERNAMA


TERKINI: Tiada Sekatan Perjalanan, Boleh Balik Kampung Tetapi Perlu Patuh SOP

KUALA LUMPUR: Perjalanan rentas negeri dan daerah dibenarkan sempena sambutan Aidiladha, Jumaat ini kata Menteri Kanan (Keselamatan), Datuk Seri Ismail Sabri Yaakob.

Bagaimanapun katanya, orang ramai perlu mematuhi semua prosedur operasi standard (SOP) yang ditetapkan kerajaan.

“Sebenarnya tidak ada sekatan perjalanan, sebab itu saya kata masih boleh balik kampung, cuma patuhi SOP.

“Walaupun dibenarkan tapi kita kena jaga diri kita,” katanya pada sidang media selepas Mesyuarat Khas Menteri-Menteri Mengenai Pelaksanaan Perintah Kawalan Pergerakan di sini, hari ini.

Sebelum, timbul khabar angin mengatakan kerajaan akan melarang pergerakan rentas negeri dan daerah susulan peningkatan kes jangkitan COVID-19, sejak kebelakangan ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rakyat Malaysia Timur Perlu Sokong Shafie Apdal Jadi Perdana Menteri

KOTA KINABALU: Selepas 57 tahun pembentukan Malaysia, sejarah bakal menyaksikan pemimpin dari Sabah diangkat menjadi Perdana Menteri.

Cadangan pemimpin Pakatan Harapan (PH) plus memilih Datuk Seri Panglima Mohd Shafie Apdal sebagai Perdana Menteri harus disokong oleh pemimpin dan rakyat Sabah.

Ketua Penerangan Parti Warisan Sabah (Warisan), Datuk Dr Yusof Yacob berkata, rakyat Sabah dan Sarawak sudah menunggu 57 tahun untuk melihat pemimpin Malaysia Timur diangkat memegang jawatan tertinggi negara.

Beliau berkata, sebelum ini pemimin kedua-dua negeri ini langsung tidak diberi peluang, jangan kata Perdana Menteri, jawatan Timbalan Perdana Menteri pun tidak diberi ruang.

“Pertama kali sejak merdeka dan pembentukan Malaysia pada 1963, seorang anak Malaysia Timur dicadangkan oleh pemimpin berpengaruh dari Semenanjung untuk menerajui kepimpinan negara.

“Suara ini bukan daripada Tun Mahathir Mohamad seorang sahaja. Tetapi ramai pemimpin-pemimpin Semenanjung Malaysia turut bersetuju dengan cadangan ini,” katanya dalam satu kenyataan, di sini hari ini.

Kenyataan itu dibuat susulan video tular yang memperlihatkan Tun Mahathir dan pemimpin PH Plus setuju menamakan Shafie sebagai Perdana Menteri.

Yusof berkata, Shafie telah lama berkecimpung dalam politik negeri dan negara, bermula dengan jawatan Pemuda, Bahagian, AMT UMNO dan Naib Presiden UMNO.

“Shafie mempunyai pengalaman luas dalam pentadbiran negara dengan memegang Menteri dan Timbalan Menteri Persekutuan dalam beberapa kementerian.

“Malah, beliau (Shafie) juga berpengalaman di pentas politik antarabangsa dan pernah menjadi Presiden Parlimen Commonwealth yang berpusat  di London serta menyertai acara-acara politik seperti ke Pertubuhan Bangsa-bangsa Bersatu (PBB).

“Beliau juga mempunyai pendedahan antarabangsa yang mencukupi apabila beberapa kali mengetuai delegasi negara untuk rundingan dua hala dalam sektor perdagangan, ekonomi, pertahanan dan keselamatan.

“Saya yakin Shafie juga tidak asing dengan pemimpin-pemimpin negara luar dan dalam  negeri termasuk dalam kalangan parti lawan,” jelasnya.

Yusof berkata, nama Shafie juga dicadangkan berikutan rakyat sudah bosan dengan kemelut politik Semenanjung dan Malaysia.

Katanya, rakyat dan pemimpin memikirkan sudah sampai masanya pemimpin Malaysia Timur menjadi Perdana Menteri demi mencapai hala tuju baharu negara.

Maka, sudah sampai masa rakyat dan pemimpin-pemimpin Sabah dan Sarawak sebulat suara tanpa mengira parti politik menyokong Shafie untuk menjadi Perdana Menteri Malaysia.- BorneoToday


Sudah Lima Kali, Pemandu Bas Pelancong Ditahan Rogol Anak Tiri

TUARAN: Seorang remaja perempuan berusia 14 tahun membuat laporan polis selepas sering dijadikan alat ‘pemuas nafsu’ bapa tirinya di sebuah kampung di Tuaran dipercayai sejak beberapa bulan lalu.

Mangsa yang tinggal bersama lelaki itu dikatakan dirogol lima kali di bilik tidurnya setiap kali mereka tinggal berdua di rumah.

Bagaimanapun, mangsa yang bersekolah di sekolah menengah di daerah itu tidak dapat mengingati tarikh sebenar kejadian namun mendakwa bapa tirinya sering mengulangi perbuatan terkutuk itu.

Difahamkan, bapa tirinya berusia 47 tahun dan bekerja sebagai pemandu bas pelancongan di sebuah pusat peranginan di daerah Kota Belud.

Ketua Polis Daerah Tuaran, Deputi Superintendan Mohd Hamizi Halim yang mengesahkan laporan itu berkata, mangsa membuat laporan di Balai Polis Tuaran 18 September lalu.

Katanya, berdasarkan maklumat itu, pihaknya segera menjalankan siasatan sebelum menahan suspek pada 1 pagi Isnin lalu di sebuah restoran di Kota Kinabalu.

“Siasatan awal mendapati suspek sering melakukan perbuatan itu dalam bilik tidur mangsa ketika mereka tinggal berdua.

“Suspek direman tujuh hari sehingga Ahad ini bagi membantu siasatan,” katanya ketika dihubungi hari ini.

Mohd Hamizi berkata, kes disiasat mengikut Seksyen 376(3) Kanun Keseksaan kerana melakukan sumbang mahram dan merogol anak tiri.

Katanya, sabit kesalahan, suspek boleh dihukum penjara tidak kurang lapan tahun dan tidak lebih 30 tahun serta hukuman sebat tidak kurang 10 sebatan.


(VIDEO) Kerusi Permainan Tercabut, Dua Pengunjung Karnival Cedera Akibat Tercampak

FILIPINA: Dua pengunjung cedera apabila tercampak daripada kerusi permainan taman tema di sebuah karnival di Antipolo City, Filipina.

Dalam kejadian di Kompleks Ynares pada Ahad malam itu, kedua-dua mangsa mengalami trauma apabila kerusi permainan “Spiral Jet” yang dinaiki mereka tiba-tiba tercabut.

Sejurus kejadian, mangsa dibantu kakitangan taman tema serta penonton yang berada di situ, lapor GMA News Online.

Pengendali karnival dalam pada itu mengaku bertanggungjawab dan bersedia membayar ganti rugi serta bil perubatan hospital yang ditanggung mangsa.


Beberapa Laluan Ditutup Sempena KK COPS NIGHT RUN 4 Januari

KOTA KINABALU: Beberapa laluan sepanjang Tanjung Lipat sehingga ke Pusat Pentadbiran Negeri Sabah (PPNS) akan ditutup sebahagiannya bermula 4 petang hingga 9.30 malam untuk memberi laluan kepada Program KK Cops Night Run pada 4 Januari depan.

Ketua Polis Daerah Kota Kinabalu, Asisten Komisioner Habibi Majinji berkata, orang ramai dinasihat menggunakan jalan alternatif lain bagi mengelakkan kesesakan lalulintas.

Katanya, sebahagian Jalan Tun Fuad Stephens hingga Jalan Tanjung Lipat akan ditutup di laluan kiri manakala sebahagian jalan lagi akan ditutup sepenuhnya.

Beliau berkata, jalan yang ditutup sepenuhnya bermula dari Kompleks Sukan Likas sehingga bulatan Masjid Bandaraya Kota Kinabalu, Likas bermula pada 5 petang sehingga 9.30 malam.

“Jalan yang ditutup di bahagian kiri adalah sepanjang Jalan Tun Fuad Stephens hingga Jalan Tanjung Lipat menuju ke PPNS, penutupan ini akan bermula pada 4 petang.

“Penutupan jalan itu bagi memastikan Program KK Cops Night Run dan Konsert KK Cops Night Run yang diadakan di Stadium Likas berjalan lancar,” katanya.

Program larian itu dijangka akan disertai seramai 5,000 peserta. Sehingga kini sudah ada 4,000 peserta yang berdaftar dan dalam tempoh seminggu ini, sasaran itu dijangka akan dapat dicapai.

KK Cops Night Run yang julung-julung kali diadakan ini kepada dua kategori iaitu kategori pertandingan yang melibatkan larian sepanjang 10km dan kategori ‘fun run’ sejauh 7km dan 5km.

Peserta larian yang bertanding akan dilepaskan pada pukul 7.30 malam dan peserta ‘fun run’ akan dilepaskan pada 7.45 malam.

Sementara itu katanya, konsert akan turut diadakan bagi memeriahkan lagi program berkenaan.

“Konsert akan bermula pada pulul 8 malam dan terbuka kepada orang ramai, kemasukan adalah percuma.

“Antara artis tempatan yang akan memeriahkan konsert ini adalah Joe, gitaris kumpulan Wings, Rubisa serta beberapa artis tempatan yang lain,” katanya dalam sidang media mengenai persiapan Polis Kota Kinabalu sempena Ambang Tahun Baharu 2020, di sini hari ini.

Habibi berkata, ruang letak kereta sangat mencukupi kerana kapasiti stadium adalah untuk 80,000 orang penonton.


‘Selamatkan Anak Saya’

WUHAN: Seorang ibu sanggup merayu dan menangis supaya pihak berkuasa membenarkan anaknya melepasi pemeriksaan polis di jambatan Sungai Yangtze untuk keluar dari wilayah Hubei, di sini bagi mendapatkan rawatan di hospital.

Reuters melaporkan, Lu Yuejin, 50, seorang petani di Hubei bertindak demikian kerana ingin menyelamatkan nyawa anaknya, Hu Ping, 26, yang menghidap leukimia.

Hu tidak dapat menjalani sesi kedua kemoterapi di hospital Wuhan susulan wabak koronavirus yang melanda.

Lebih memilukan, anaknya yang dibaluti selimut tebal dilihat duduk di atas tanah, sementara Lu merayu sambil menangis kepada polis.

“Anak saya perlu ke hospital di Jiujiang untuk menjalani rawatan tetapi mereka tidak membenarkan kami pergi.

“Saya tidak perlu tetapi tolonglah… Biarkan anak saya pergi. Apa yang saya mahukan adalah menyelamatkan nyawanya,” katanya ketika ditemui pemberita.

Kira-kira sejam selepas ditemui Reuters di pusat pemeriksaan, polis mula beredar bagi membuat panggilan telefon sebelum sebuah ambulans tiba.

Permintaan Lu ditunaikan apabila dia dan anaknya dipanggil pihak berkuasa sebelum dibenarkan melepasi pemeriksaan.

Sejak penularan wabak koronavirus baharu, sebahagian besar jambatan ditutup dalam usaha menghentikan penyebaran penyakit.

Bagaimanapun, masih ramai yang tidak berputus asa dan cuba melepasi pemeriksaan polis.

Sebahagiannya berjaya kerana membeli tiket pesawat dan kereta api sebelum 24 Januari lalu tetapi kebanyakannya gagal. – Reuters


COVID-19: Singapura Atasi Indonesia, Filipina

SINGAPURA: Bilangan kes COVID-19 di Singapura kini meningkat melepasi Indonesia, sekali gus muncul yang tertinggi di Asia Tenggara selepas mengenal pasti ratusan pesakit dalam kalangan pekerja warga asing.

Pihak berkuasa berkata, tambahan 596 kes disahkan petang tadi, menjadikan jumlah kumulatifnya meningkat kepada 6,558 kes di seluruh republik itu dengan hanya 25 daripadanya adalah warga Singapura atau penduduk tetap.

Menurut kenyataan Kementerian Kesihatan, sejak akhir Mac lalu, Asia Tenggara menyaksikan penularan tempatan dengan pekerja warga asing menetap di rumah kongsi paling teruk terjejas, sekali gus menyukarkan langkah membendung wabak itu.

Sehubungan itu, pihak berkuasa meningkatkan ujian terhadap penghuni asrama pekerja asing di republik itu yang kini sebahagiannya diletakkan di bawah perintah berkurung.

Difahamkan, terdapat kira-kira 200,000 pekerja asing, kebanyakannya dari negara Asia Selatan, yang tinggal di 43 asrama pekerja asing di seluruh Singapura.

Kerajaan sudah memperketatkan syarat kemasukan, wajibkan pemakaian topeng muka, membelanjakan berbilion dolar bagi mengukuhkan ekonomi dan menguat kuasa sekatan pergerakan serta perintah berkurung bagi membendung virus itu.

Namun, berdasarkan statistik terbaru, Singapura kini melepasi Indonesia yang merekodkan 6,248 kes dan Filipina yang mencatatkan 6,087 kes COVID-19.

Pakar di Mayo Clinic iaitu rangkaian Hospital Amerika Syarikat (AS), Prof Vincent Rajkumar, dalam ciapan di twitter, berkata dunia harus mengambil iktibar daripada pengalaman Singapura.

“Sama seperti Korea Selatan, Singapura berjaya mengendalikan gelombang pertama COVID-19 dengan baik sehingga mendapat pujian Pertubuhan Kesihatan Sedunia (WHO).

“Namun, tindakan melonggarkan langkah kawalan terlalu awal mungkin membawa musibah gelombang kedua yang lebih teruk.

“Kini, Singapura terpaksa melawan gelombang kedua dengan langkah lebih ketat termasuk menutup sebahagian besar premis perniagaan,” katanya. – Agensi


AS tangguh larangan ke atas Huawei selama 90 hari

WASHINGTON: Amerika Syarikat (AS) mengeluarkan penangguhan selama 90 hari ke atas larangan berurusan dengan gergasi teknologi China, Huawei, kerana ruang diperlukan untuk mengelakkan gangguan besar-besaran.

Sebaliknya, ia memberikan lesen sementara yang akan membolehkan Huawei terus menjalankan perniagaan bersama firma AS.

“Lesen am sementara itu bagi memberi masa kepada pengendali untuk membuat pengaturan lain dan (memberi) ruang kepada jabatan untuk menentukan langkah-langkah jangka panjang yang sesuai untuk AS dan penyedia telekomunikasi asing yang kini bergantung pada peralatan Huawei untuk perkhidmatan kritikal,” kata Setiausaha Perdagangan, Wilbur Ross.

“Lesen ini akan membolehkan operasi berterusan untuk pengguna telefon pintar Huawei sedia ada dan rangkaian jalur lebar luar bandar,” katanya.

Pentadbiran Trump baru-baru ini secara rasminya menyenarai hitam Huawei, sekali gus akan menyukarkan lagi gergasi telekomunikasi itu untuk menjalankan perniagaan dengan syarikat AS.

Jabatan Perdagangan AS mengeluarkan peraturan yang meletakkan Huawei dan 68 sekutunya di lebih dua belas negara dalam Senarai Entiti, langkah yang menghalang syarikat itu membeli komponen daripada firma AS tanpa kelulusan kerajaan terlebih dulu.

Tindakan itu berlaku apabila kedua-dua ekonomi terbesar di dunia itu terbabit dalam perangan tarif yang disifatkan pegawai AS sebagai amalan perdagangan tidak adil China.

AS percaya telefon pintar Huawei dan peralatan rangkaian boleh digunakan China untuk mengintip rakyat AS, tuduhan yang berulang kali dinafikan Huawei. – AFP


COVID-19: 1,116 Kes Baharu, 5 Kematian Hari Ini

PUTRAJAYA: Kementerian Kesihatan (KKM) melaporkan 1,495 kes sembuh berbanding 1,116 kes baharu Covid-19 dan lima kematian.

Ia menjadikan 318,784 kes pulih daripada keseluruhan 334,156 jangkitan Covid-19 dengan 1,238 kematian direkodkan setakat ini.

Ketua Pengarah Kesihatan Dr Noor Hisham Abdullah berkata, ketika ini seramai 14,134 pesakit sedang dirawat, dengan 156 ditempatkan di unit rawatan rapi dan 60 daripadanya memerlukan bantuan pernafasan.

Katanya, Selangor kekal mencatatkan kes tertinggi dengan 403.

Ia diikuti Kuala Lumpur (158), Sarawak (124), Pulau Pinang (88), Johor (86), Kelantan (44), Pahang (42), Negeri Sembilan (41), Perak (39), Sabah (36), Kedah (27), Melaka (12), Labuan (8), Putrajaya (5) dan Terengganu (3).

Manakala, Perlis tiada kes baharu dilaporkan.

Noor Hisham berkata, lima kematian itu membabitkan empat warganegara dan seorang bukan warganegara berusia 44 hingga 84 tahun di Negeri Sembilan, Sabah, Pahang, Pulau Pinang dan Kuala Lumpur.

Katanya, masing-masing mempunyai sejarah menghidap penyakit seperti darah tinggi, jantung, kencing manis dan buah pinggang kronik kecuali kes membabitkan lelaki warganegara berusia 52 tahun di Negeri Sembilan tidak dinyatakan latar belakang penyakit.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lion Air : Objek Dipercayai Bangkai Pesawat Dikesan – TNI

JAKARTA, 31 Okt – Pasukan mencari dan menyelamat (SAR) tragedi pesawat Lion Air yang terhempas di perairan Tanjung Karawang pada Isnin, hari ini mengesan satu objek dipercayai bangkai pesawat itu.

Laporan televisyen tempatan memetik Panglima Tentera Nasional Indonesia (TNI) Hadi Tjahjanto sebagai berkata pasukan SAR yang menggunakan teknologi sonar mengesan objek tersebut di satu koordinat di perairan berkenaan.

“Belum diyakini (bangkai pesawat), saat ini (kami) telah fokus satu titik (koordinat), apa yang diduga (dipercayai) adalah bahagian JT610 (pesawat Lion Air),” katanya dipetik siaran televisyen Berita Satu.

Beliau yang turut serta dalam operasi pencarian itu berkata pasukan penyelam telah diarahkan ke lokasi berkenaan.

Operasi pencarian 24 jam itu yang melibatkan anggota tentera, polis serta Badan Nasional Pencarian dan Pertolongan Indonesia (Basarnas) menggunakan 35 kapal, tiga helikopter serta tiga pesawat selain pasukan penyelam.

Operasi pencarian turut menggunakan peralatan canggih seperti pemerum gema berbilang alur, sonar dan kenderaan kawalan jauh (ROV) bagi mengesan bangkai pesawat.

Penerbangan JT610 yang membawa 181 penumpang dan lapan anak kapal itu terhempas tidak lama setelah berlepas dari Lapangan Terbang Soekarno-Hatta pada 6.20 pagi Isnin.

Pesawat jenis Boeing 737 MAX 8 itu yang dijadualkan tiba di Lapangan Terbang Depati Amir Pangkal Pinang pada 7.10 pagi hari sama waktu Indonesia Barat, dilaporkan terputus hubungan sebelum terhempas.


Seorang Tahanan Lokap Di IPD Penampang Positif COVID-19

PENAMPANG: Seorang lelaki yang ditahan di lokap Ibu Pejabat Polis Daerah (IPD) Penampang, di sini, disahkan positif Covid-19, semalam.

Warga asing itu ditahan kerana kesalahan mengikut Akta Rumah Judi Terbuka (ARJT) 1963 dan Seksyen 6(1)(c) Akta Imigresen 1959/63.

Suspek berusia 26 tahun yang ditahan di Plaza Kivatu, di sini, dalam operasi Ops Dadu, 10 Jun lalu pada mulanya dihantar ke Klinik Kesihatan Penampang, untuk menjalani ujian swab Covid- 19.

Bagaimanapun, sebaik didapati positif Covid-19, suspek terus dihantar ke Hospital Queen Elizabeth Kota Kinabalu untuk rawatan lanjut.

Ketua Polis Daerah Penampang Deputi Superintendan Mohd Haris Ibrahim ketika dihubungi mengesahkan kes berkenaan dan sebaik dikesan positif, pihak Kementerian Kesihatan Malaysia (KKM) terus mengambil tindakan menghantar pasukan siasatan ke IPD untuk siasatan lanjut terhadap tahanan lain.

Katanya, pemeriksaan turut dilakukan terhadap tahanan lain dan anggota serta pegawai polis yang mempunyai kontak rapat atau secara langsung dengan suspek yang positif.

“Tahanan yang positif dihantar ke Hospital Queen Elizabeth Kota Kinabalu untuk rawatan lanjut.

“Pihak KKM juga kemudiannya menjalankan proses sanitasi atau nyahcemar di lokap IPD Penampang bagi memastikan tiada lagi penularan wabak berkenaan,” katanya.

Mohd Haris berkata, ini adalah kes pertama membabitkan orang kena tahan di lokap IPD Penampang yang dijangkiti Covid-19.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Video Intim Haziq Tulen, Tapi Bukan Pelakunya – KPN

KUALA LUMPUR 18 Julai – Ketua Polis Negara, Datuk Seri Abdul Hamid Bador mengesahkan video intim membaitkan Haziq Abdullah Abdul Aziz dengan seorang lelaki yang dikaitkan dengan seorang menteri adalah tulen.

Bagaimanapun katanya, pihak Cybersecurity tidak dapat memastikan 100 peratus pelaku dalam video berkenaan.

“Jawapan yang kami terima, mereka kata tulen. Tapi mereka tak dapat sahkan 100 peratus siapa pelaku-pelaku dalam tu (video).

“Saya selaku ketua polis negara tidak boleh memandai-mandai… perkara itu menjadi subjek dalam perbicaraan sekiranya dibawa ke muka pengadilan.

“Saya harap orang ramai khususnya faham tentang kekangan tanggungjawab saya sebagai ketua polis negara,” katanya dalam satu rancangan televisyen terbitan RTM, malam tadi seperti yang dipetik oleh Malaysiakini.


Lebih 10 Rumah Rosak Akibat Ribut, Terputus Bekalan Elektrik Di Beluran

BELURAN: Lebih sepuluh buah rumah di Kampung Keniogan, Beluran musnah akibat ribut pada Isnin.

Dalam kejadian kira-kira jam 5 petang itu, kejadian ribut dan hujan lebat turut menyebabkan tiang-tiang elektrik di kampung terbabit tumbang.

Difahamkan, ada penduduk turut merakamkan fenomena belalai air semasa kejadian terbabit sebelum ia tular di laman sosial.

Ketua Polis Daerah Beluran, Superintdan Kasim Muda berkata, kejadian angin kencang telah merosakkan bumbung zink rumah mangsa.

Menurutnya, ada penduduk melaporkan rumah mereka mengalami kerosakan sehingga 50 peratus terutama pada bahagian bumbung akibat diterbangkan angin.

“Bekalan elektrik keseluruhan kampung juga terputus akibat tiang elektik yang tumbang.

“Selain itu terdapat juga pokok tumbang yang telah mengakibatkan papan tanda sekolah kampung berkenaan rosak.

“Namun setakat ini, tiada sebarang kemalangan jiwa dilaporkan,” katanya ketika dihubungi pada Selasa. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis buru 3 lelaki kes bunuh, rogol dan seks luar tabii

KOTA KINABALU: Polis sedang giat mengesan tiga lelaki berusia antara 38 hingga 57 tahun bagi membantu siasatan membabitkan kes bunuh, rogol dan seks luar tabii di daerah ini.

Ketua Polis Daerah Kota Kinabalu, Asisten Komisioner Habibi Majinji, berkata dua suspek terbabit adalah warga tempatan, manakala seorang lagi pemastautin tetap.

“Mereka yang diburu ialah Sisal Benigno, 41, kerana disyaki terbabit kes bunuh di daerah ini pada Februari tahun lalu yang disiasat mengikut Seksyen 302 Kanun Keseksaan (KK).

“Selain itu, Dainis Sitim, 38, diburu berhubung tiga kesalahan membabitkan kes rogol dan seks luar tabii pada Julai 2016 yang disiasat mengikut Seksyen 376 KK, Seksyen 376(3) KK dan Seksyen 377(C)(A) KK,” katanya.

Beliau berkata demikian pada sidang media selepas Majlis Perhimpunan Bulanan Februari 2019 di Dataran Pahlawan, Ibu Pejabat Polis Daerah (IPD) Kota Kinabalu, di sini, hari ini.

Yang turut hadir, Timbalan Ketua Polis Daerah Kota Kinabalu, Superintendan George Abd Rakman.

Seterusnya, Habibi berkata, seorang lagi suspek ialah Lajin Pilong, 57, berhubung kes seks luar tabii pada Mac 2017 yang disiasat mengikut Seksyen 377(E) KK.

“Ketiga-tiganya disenaraikan sebagai orang dikehendaki bagi membantu siasatan kes terbabit.

“Sehubungan itu, orang ramai yang ada maklumat boleh menghubungi IPD Kota Kinabalu melalui talian Hotline 088-221191/ 529211 atau tampil di balai polis berdekatan,” katanya. – Berita Harian


Kedai RM Mini Mart Tambunan dipecah masuk

KENINGAU: Seorang lelaki dan dua perempuan disyaki terlibat dalam kes memecah masuk dan mencuri di sebuah kedai RM Mini Mart Toboh Tambunan berjaya diberkas Khamis lalu.

Ketua Polis Daerah Keningau, Deputi Superintendan Shahrudin Mat Husain berkata ketiga-tiga suspek yang berumur dalam lingkungan 20 hingga 43 tahun itu ditahan di sebuah rumah sewa di Kampung Bulu Silou Keningau.

Katanya tangkapan tersebut dibuat selepas membuat siasatan lanjut yang mana terdapat dua cap jari berjaya ditemui di lokasi kejadian selain meneliti rakaman yang dibuat melalui kamera litar tertutup (CCTV) di kedai berkenaan.

Ketika tangkapan dibuat, pihak polis turut merampas 27 barang-barang di dalam bilik berkenaan yang disyaki barang curi, 34 barang kes di ruang tamu dan bahagian dapur rumah serta satu item di dalam kenderaan.

Selain itu, dalam pemeriksaan lanjut yang dibuat juga turut merampas sebuah motosikal jenis Honda berwarna biru gelap dengan nombor pendaftaran disyaki palsu dan dan kenderaan jenis Perodua Kancil putih yang juga nombor pendaftaran disyaki dipalsukan.

Hasil pemeriksaan kenderaan tersebut mendapati, kedua-dua kenderaan terbabit pernah dilaporkan hilang pada 13 April dan 10 Mac tahun ini.

Sementara itu, dalam serbuat tersebut juga, pihak polis turut berjaya menjumpai lima paket serbuk putih disyaki syabu yang disimpan dalam beg berwarna merah milik tangkapan seorang lelaki itu.

Hasil saringan awal air kencing terhadap ketiga-tiga suspek mendapati dua daripadanya positif dadah jenis syabu dan akan didakwa di bawah Seksyen 15(1)(a) Akta Dadah Berbahaya 1952.

Manakala, kesemua tangkapan ditahan di dalam lokap Balai Polis Keningau atas kesalahan di bawah Seksyen 457 Kanun Keseksaan untuk membantu siasatan.

Hasil siasatan lanjut, pada 12 Mei kira-kira pukul 1 petang, dengan bantuan Orang Kena Tahan (OKT) telah membawa pihak polis ke kawasan semak tepi sungai Kampung Sinsuron Tambunan dan menunjukkan barang-barang yang disyaki barang curi.

Terdahulu, pada 8 Mei, suspek telah memecah masuk kedai berkenaan kira-kira pukul 2 pagi dan membawa lari mesin duit, kotak simpanan rokok, mesin EB Bank Simpanan Nasional (BSN), kad tambah nilai, barangan kedai lain serta tiga buah telefon bimbit yang mana beranggaran RM10,300. –SabahNewsToday


10,828 individu dilucutkan status kewarganegaraan Malaysia – Azis Jamman

PUTRAJAYA 22 Mac- Sebanyak 10,828 individu telah dilucutkan status kewarganegaraan sejak 1960 hingga sekarang atas pelbagai kesalahan seperti yang termaktub dalam Perlembagaan Persekutuan.

Timbalan Menteri Dalam Negeri, Datuk Mohd. Azis Jamman berkata, individu berkenaan telah dilucutkan status kewarganegaraan mereka mengikut Perkara 24, 25, 26 Perlembagaan Persekutuan.

“Selepas mendapat bukti yang kukuh terhadap segala kesalahan yang telah dilakukan, kerajaan telah mengambil tindakan melucutkan status kewarganegaraan terhadap individu-individu yang terbabit.

“Kerajaan sememangnya tidak mengiktiraf pemilikan dua kerakyatan oleh rakyat negara ini dan tindakan pelucutan status kewarganegaraan wajar dikenakan mengikut perlembagaan,” katanya.

Beliau berkata demikian dalam sidang akhbar selepas menghadiri Majlis Anugerah Perkhidmatan Cemerlang Jabatan Pendaftaran Negara (JPN) 2018 di sini hari ini.

Semalam Menteri Dalam Negeri, Tan Sri Muhyiddin Yassin menegaskan kerajaan tidak mengiktiraf sebarang pemilikan lebih daripada satu kewarganegaraan dan seseorang warganegara Malaysia boleh dilucutkan status kewarganegaraan.

Dalam perkembangan lain, Azis memaklumkan, bermula 2 Mei, prosedur permohonan pertukaran butiran alamat pada kad pengenalan perlu disertakan dengan dokumen-dokumen sokongan seperti bil utiliti dan cukai pintu. – UTUSAN ONLINE


Culik: Polis Tahan Pemilik Dan Pengendali Bot Bantu Siasatan

Kota Kinabalu: Polis menahan pemilik serta pengendali bot bagi membantu siasatan berhubung kes 10 nelayan diculik di perairan Lahad Datu, Selasa lalu.

Pesuruhjaya Polis Sabah Datuk Omar Mammah berkata dua daripada lapan individu yang juga warga tempatan ditahan kerana melindungi nelayan warga asing.

“Kita menahan mereka (pemilik dan pengendali bot) kerana bertindak melindungi warga asing yang tidak mempunyai dokumen pengenalan diri.

“Nelayan terbabit termasuk yang diculik bekerja di bot berkenaan tanpa sebarang dokumen sah,” katanya.

Semasa berada di perairan sempadan negara, nelayan yang menaiki dua bot didatangi kumpulan penculik dipercayai Abu Sayyaf dari arah belakang sebelum menculik empat nelayan dari bot pertama.

Enam lagi nelayan lain diculik dari bot kedua sebelum kumpulan penculik bergerak menuju ke Pulau Sitangkai.

Enam nelayan yang diselamatkan Agensi Penguatkuasaan Maritim Malaysia (Maritim Malaysia) mendakwa mereka sedang dalam perjalanan memperbaharui permit sebelum kejadian berlaku. – Utusan Borneo


ADUN BERSATU Usul Sokong Pindaan Perlembagaan Dibentang

KOTA KINABALU: Wakil rakyat Parti Pribumi Bersatu Malaysia (Bersatu) mencadangkan satu usul tergempar dibentang di dalam sidang Dewan Undangan Negeri (DUN) Sabah bagi menzahirkan sokongan kepada Rang Undang-Undang (RUU) Perlembagaan Pindaan 2019 jika dibawa sekali lagi ke Dewan Rakyat.

Ahli Dewan Undangan Negeri (ADUN) Karanaan, Datuk Masidi Manjun berkata, usul berkenaan penting untuk menjernihkan perdebatan hangat yang timbul dalam kalangan rakyat dan pemimpin selepas RUU berkenaan ditolak oleh Dewan Rakyat Selasa lalu kerana gagal mendapat dua pertiga majoriti.

Masidi berkata, pertikaian yang timbul disebabkan masalah semantik kini telah dipolitikkan, justeru satu kata putus perlu iaitu sokongan daripada DUN yang akan turut menjadi asas kepada ucapan mana-mana Ahli Parlimen Sabah selepas ini.

“Kalau kita lihat daripada perdebatan beberapa wakil rakyat dan ahli politik dengan cara ikhlas saya ingin nyatakan itu lebih kepada semantik bukan niat untuk Perlembagaan itu sendiri.

“Jadi kita dibuai dengan semantik, kita bercakap lebih kepada politik daripada menyatakan dan membuat sesuatu yang baik kepada Sabah, dengan itulah kalau diizinkan barangkali kita buat satu ketetapan usul bahawa kita sokong kepada pindaan ini.

“Maka siapa sahaja Ahli Parlimen kita yang bercakap nanti dia hendaklah membawa suara DUN ini,” katanya dalam soalan tambahan kepada Ketua Menteri, Datuk Seri Mohd. Shafie Apdal semasa sidang DUN.

Menjawab kepada cadangan tersebut, Mohd. Shafie berkata, cadangan berkenaan amat baik agar tiada mana-mana pihak lagi yang cuba mempolitikkan isu tersebut sehingga boleh menghalang usaha kerajaan menuntut hak negeri.

“Seperti yang dinyatakan, perkara ini tidak boleh dipolitikkan, jangan ada disebabkan oleh kerana perkataannya boleh membantutkan keputusan.

“Jadi saya tidak ada masalah kalau DUN bawa usul apa sahaja yang bertepatan untuk menjayakan agenda ini bukan sahaja daripada perundangan bahkan lebih penting mengandungi usaha kita tunaikan hak ini demi generasi akan datang,” katanya. – BorneoToday


Penunggang Motosikal Ditahan Bantu Siasatan, Polis Turut Siasat Anggota JPJ

LAHAD DATU: Polis menahan penunggang motosikal bagi membantu siasatan berhubung kes dirinya dikasari dua anggota Jabatan Pengangkutan Jalan (JPJ) sehingga video kejadian itu tular di media sosial sejak pagi tadi.

Ketua Polis Daerah Lahad Datu, Asisten Komisioner Nasri Mansor berkata, penunggang motosikal berusia 20 tahun itu sudah diserahkan kepada pihak polis.

Bagaimanapun beliau berkata pihaknya akan menyiasat kes berkenaan secara menyeluruh termasuk siasat dua anggota JPJ yang terbabit dalam kes itu.

Katanya, berdasakan keterangan kes, kejadian itu berlaku ketika anggota JPJ membuat sekatan di Kilometer 23 Jalan Lahad Datu – Sandakan, jam 10.30 pagi semalam.

“Anggota JPJ dengan menggunakan sebuah peronda jenis Toyota Fortuner ke hadapan jalan bagi menjalankan pemeriksaan sebagaimana yang diarahkan oleh pegawai mereka untuk mengawal lalu lintas kenderaan yang berhenti sebelum sekatan.

“Ketika pemeriksaan, sebuah motosikal tiba ke kawasan kawalan lalu lintas dan cuba untuk berhenti tetapi diarahkan oleh anggota JPJ untuk terus ke kawasan sekatan bagi pemeriksaan lanjut.

“Ketika menuju ke sekatan, motosikal ditunggang suspek berpusing balik dan dengan niat untuk melarikan diri dan cuba merempuh dua pegawai JPJ yang sedang mengawal lalu lintas.

“Namun tindakan penunggang gagal apabila tayar motosikalnya bergesel dengan bahagian hadapan kenderaan Toyota Fortuner hingga menyebabkan motosikal menuju ke dalam parit di tepi jalan,” katanya menerusi kenyataan media, hari ini.

Menurutnya, ekoran tindakan pemandu enggan berhenti dan semakin agresif bagi melepaskan diri menyebabkan dua anggota JPJ cuba sebaik mungkin untuk menghentikan dengan melompat ke arah motosikal berkenaan dan tidak mengenai suspek.

“Susulan itu, anggota JPJ tergelincir di tepi parit seterusnya berjaya menahan suspek. Dalam proses menahan suspek, dia cuba melawan menyebabkan anggota JPJ menggunakan kekerasan untuk merebahkan suspek.

“Ketika pemeriksaan dilakukan, suspek gagal menunjukkan lesen memandu dan tidak mempunyai dokumen pengenalan diri,” katanya.

Nasri berkata, motosikal suspek dirampas untuk siasatan lanjut.

“Polis akan siasat daripada semua aspek kedua-dua pihak.

“Kes disiasat mengikut Seksyen 186/323 Kanun Keseksaan dan Seksye 6(1)(c) Akta Imigresen,” katanya.

Terdahulu, sebuah video tular di media sosial berdurasi 45 saat memaparkan dua penguatkuasa JPJ seolah-oleh memukul penunggang motosikal terbabit.


COVID-19: 4,275 Kes Baharu Hari Ini Paling Tinggi Pernah Dilaporkan, 7 Kes Kematian Baharu

PUTRAJAYA: Kementerian Kesihatan Malaysia (KKM) memaklumkan bahawa terdapat 4,275 kes baharu Covid-19 yang dilaporkan pada hari ini. Menurut KKM, kes positif baharu serta kes sembuh pada hari ini adalah merupakan paling tinggi pernah dilaporkan.

Menerusi maklumat yang dikongsikan melalui akaun Twitter rasmi KKM, 4,275 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 180,455 kes secara keseluruhan.

Daripada 4,275 kes baharu yang dilaporkan pada hari ini, sebanyak 4,264 merupakan kes tempatan manakala 11 lagi adalah kes import.

Jumlah kes aktif yang dilaporkan pula adalah sebanyak 42,769 kes. Mereka telah diasingkan dan diberikan rawatan.

Terdapat 260 kes yang sedang dirawat di ICU dan daripada itu, 667 kes memerlukan alat bantuan pernafasan.

Jumlah kes discaj yang dilaporkan pada hari ini pula adalah sebanyak 4,313. Oleh itu, jumlah kumulatif kes discaj meningkat kepada 137,455 kes. Kes discaj pada hari ini juga dilaporkan merupakan paling tinggi pernah dicatatkan.

KKM juga turut memaklumkan bahawa terdapat 7 kes kematian yang dicatatkan pada hari ini.  Justeru, jumlah kumulatif kes kematian meningkat kepada 667 kes atau bersamaan dengan 0.4% secara keseluruhannya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wawasan 2020 Gagal Sebab Dasar Saya Diubah, Kata Tun M

PETALING JAYA: Bekas perdana menteri Dr Mahathir Mohamad berkata perubahan pada pelan dan dasar beliau oleh pemimpin selepasnya menyebabkan Malaysia gagal mencapai matlamat Wawasan 2020.

Dalam temu bual yang dirakam sebelum kejatuhan kerajaan Pakatan Harapan (PH), Mahathir berkata, sewaktu beliau pertama kali menjadi perdana menteri, kerajaan telah membuat keputusan berhubung hala tuju negara dan langkah yang perlu diambil untuk mencapai matlamatnya.

“Apabila saya meletak jawatan, fokus pada pembangunan berbeza, begitu juga dasar. Apabila ia berubah, maka kita gagal mencapai matlamat.

“Dasar yang diperkenalkan selepas saya meletak jawatan jauh berbeza daripada dasar yang saya tentukan dan rancang supaya kita mencapai matlamat,” katanya dalam temu bual yang disiarkan di Facebook.

Mahathir berkata, walaupun berlaku perubahan, negara masih mencapai banyak kemajuan meskipun ia bukan pada paras di mana Malaysia boleh dianggap sebagai sebuah negara maju.

Wawasan 2020, adalah rancangan yang meliputi pelbagai aspek kehidupan dan dicetuskan oleh Mahathir pada 1991. Beliau melihat Malaysia muncul sebagai sebuah negara perindustrian dan berdikari menjelang 2020.

Sebelum ini Mahathir berkata, Wawasan 2020 tidak dapat dicapai disebabkan penyalahgunaan kuasa oleh kerajaan Najib Razak.

Hari ini katanya, jika Najib menjalankan tugas dengan baik dalam membangunkan negara dan menjaga kesejahteraan rakyat, PH tidak mungkin memenangi pilihan raya umum ke-14.

“Yang menumbangkan dia (kerajaan) ialah perasaan tidak puas hati rakyat terhadap kerajaan.

“Saya cuma alat sahaja untuk mengumpul tenaga supaya rakyat boleh ada pilihan yang lain. Sebab sebenar pertukaran kerajaan ialah kesalahan teruk yang dilakukan oleh kerajaan yang dikalahkan.”

Mengenai pembangunan negara, Mahathir berkata, kerajaan boleh menyediakan peluang kepada rakyat, tetapi terpulang kepada mereka untuk mengambil dan menggunakannya sepenuhnya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasangan Suami Isteri Ditangkap Disyaki Pengedar Dadah

KOTA KINABALU: Polis menangkap sepasang suami isteri yang disyaki menjadi pengedar dan penjual dadah di sekitar Inanam menerusi Op Mega Narkotik Jabatan Siasatan Jenayah Narkotik (JSJN) Kota Kinbalu.

Ketua Polis Daerah Kota Kinabalu Asisten Komisioner Habibi Majinji berkata, kedua-dua suami isteri itu ditahan bersama 55 suspek yang disyaki terlibat dalam salah guna dadah di daerah ini.

“Kesemua mereka ditahan menerusi operasi yang kita jalankan dalam tempoh seminggu antara 28 Februari sehingga 6 Mac lepas di beberapa lokasi tumpuan yang disasarkan.

“Pasangan suami isteri terbabit yang masing-masing berumur 24 dan 27 tahun itu turut didapati tidak mempunyai sebarang dokumen pengenalan diri,” katanya, di sini.

Habibi berkata turut dirampas daripada pasangan berkenaan, satu paket lutsinar berisi syabu dan 65 keratan straw berwarna hijau yang juga berisi syabu seberat 24.10 gram.

Mengulas lanjut, beliau berkata pasangan suami isteri itu ditahan mengikut Seksyen 39A (1) Akta Dadah Berbahaya (ADB) 1952 bersama seorang lagi suspek pengedar dadah.

“Ketiga-tiga mereka turut ditahan bersama 18 tangkapan lain yang ditangkap di sekitar tiga kawasan tumpuan meliputi Sinsuran, Kg Cenderamata dan Kg Air (4 Mac-6 Mac).

“15 suspek ditahan menerusi Seksyen 12 (2) ADB 1952 kerana disyaki memiliki dadah dan 39 lagi melalui Seksyen 15 (1) (a) ADB 1952 selepas diuji positif dadah,” katanya.

Menurutnya, hasil siasatan polis mendapati 45 suspek terbabit melibatkan warganegara manakala 12 yang lain adalah warga asing serta berumur di antara 17 sehingga 44 tahun.

Beliau berkata JSJN Kota Kinabalu akan terus merancakkan operasi serupa dan serbuan dalam usaha memantau, mengesan mengekang aktiviti penagihan dan pengedaran dadah.

“Orang awam perlu menyalurkan maklumat kepada polis untuk meningkatkan lagi usaha membanteras kegiatan jenayah dadah termasuk melalui talian 088-529220,” katanya. – Utusan Borneo


Pemandu pelancong warga Korea ‘kantoi’ lagi

KOTA KINABALU : Pemandu pelancong warga Korea Selatan ditahan selepas didapati memiliki dadah jenis syabu dalam serbuan di sebuah kondominium di Kota Kinabalu, semalam.

Dalam kejadian kira-kira jam 12 tengah hari itu, suspek berusia 40-an ditahan anggota Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu berdasarkan maklumat awam.

Ketua Polis Daerah Kota Kinabalu Asisten Komisioner Habibi Majinji berkata, hasil pemeriksaan di kondominium yang disewa suspek menemukan satu peket plastik mengandungi dadah jenis syabu.

“Peket plastik disyaki berisi dadah jenis syabu itu seberat 2.25 gram. Suspek yang bekerja sebagai pemandu pelancong bersama barang rampasan dibawa ke IPD Kota Kinabalu untuk siasatan lanjut,” katanya ketika dihubungi, hari ini.

Habibi berkata, saringan ujian air kencing suspek didapati positif dadah jenis methamphetamine.

“Suspek yang tinggal di bandar raya ini sejak 2014 pernah ditahan atas kesalahan sama tahun lalu. Suspek kini direman sehingga 6 Januari ini untuk siasatan lanjut,” katanya.

Katanya, kes disiasat mengikut Seksyen 12(2) dan Seksyen 15(1)(a) Akta Dadah Berbahaya 1952. – Harian Metro


Bola Sepak Piala Borneo Awal Tahun Depan

KOTA KINABALU: Piala Borneo akan kembali mewarnai kancah bola sepak kepulauan Borneo awal tahun depan.

Presiden Persatuan Bola Sepak Sabah (SAFA), Datuk Peter Anthony mengumumkan perkara itu ketika ditemui selepas menyampaikan hadiah edisi kedua Liga Bola Sepak KDM Malaysia 2018-2019 di Stadium Penampang malam semalam.

“Piala Borneo ini akan menjadi kejohanan paling berprestij di kepulauan Borneo dan ia akan dianjurkan SAFA. Dalam perancangan, kita mahu kejohanan ini berlangsung awal tahun depan…mungkin dalam bulan Mac.

“Cadangan awal, kejohanan ini akan melibatkan lapan pasukan dari Sabah, Sarawak, Kalimantan, Brunei dan Labuan,” kata Peter yang juga Menteri Pembangunan Infrastruktur Sabah.

Beliau berkata, peganjuran Piala Borneo bermakna Kejohanan Liga Bola Sepak KDM Malaysia akan direhatkan tahun depan.

“Bagaimanapun, dua juara dari Liga KDM Malaysia iaitu Telupid selaku juara liga dan Semporna  selaku juara Piala FA akan diberi tempat bersaing dalam Piala Borneo. Jika Brunei, Kalimantan, Labuan dan Sarawak masing-masing akan diwakili satu pasukan, bermakna ada dua kekosongan lagi untuk mencukupkan lapan pasukan.

“Dua kekosongan itu kita akan fikirkan kemudian..antara pengisiannya mungkin juga dari SAFA,” katanya.

Peter berkata, sebagai pulau ketiga terbesar di dunia dan yang terbesar di Asia, Borneo yang dikongsi tiga negara sewajarnya ada kejohanan yang boleh membantu pembangunan bola sepak dengan lebih efisyen.

Katanya, Piala Borneo juga boleh menjadi hala tuju kepada kejohanan-kejohanan utama tempatan seperti Liga KDM Malaysia untuk Sabah.

“Pada dasarnya, sudah ada persetujuan dari pasukan yang terlibat termasuk dari Sarawak, Brunei, Labuan dan Kalimantan untuk menjayakan kejohanan ini,” katanya.

Peter yang juga Presiden KDM Malaysia berkata, hadiah yang bakal ditawarkan akan bergantung kepada tajaan tetapi beliau menjangkakan ianya lebih lumayan berbanding Liga KDM Malaysia yang menawarkan hadiah keseluruhan lebih RM300,000.

Piala Borneo pernah diperkenalkan secara rasmi pada 1962 dan  menjadi kejohanan paling berprestij di kepulauan Borneo tetapi hanya melibatkan pasukan Sabah, Brunei dan Sarawak. Kali terakhir ia dianjurkan ialah pada tahun 1988.


METMalaysia Keluar Amaran Cuaca Peringkat Waspada Di Sabah

KUALA LUMPUR: Jabatan Meteorologi Malaysia (METMalaysia) mengeluarkan amaran cuaca peringkat waspada dengan hujan lebat dijangka melanda Sabah, esok dan lusa.

Dalam satu kenyataan, malam ini, jabatan itu memaklumkan bahawa kawasan terbabit meliputi bahagian pantai barat Sabah, Sandakan (daerah Telupid, Kinabatangan, Beluran dan Sandakan) serta Kudat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jumpa ‘baby shark’ selepas banjir

Jayapura (Indonesia): Penduduk di daerah Sentani di wilayah Papua terkejut apabila menemui anak ikan jerung terdampar di kampung mereka selepas dilanda banjir kilat.

Jakarta Post melaporkan, beberapa gambar dan video yang tular di media sosial menunjukkan dua anak ikan jerung ditemui di kawasan perumahan BTN Sosial.

Satu video yang disiarkan pengguna Twitter @JayapuraID menunjukkan seorang lelaki memegang dua bangkai anak ikan jerung dipercayai dari spesies sirip hitam yang biasanya ditemui di kawasan batu karang.

“Kami menemui anak ikan jerung selepas banjir melanda. Bukan di laut atau di darat tetapi kawasan pergunungan seperti di Sentani,” kata lelaki itu.

Sentani terletak kira-kira 36 kilometer dari Jayapura. Tasik Sentani yang terbesar di Papua pula terletak pada ketinggian 75 meter dari aras laut.

Penyelidik dari Pusat Arkeologi Papua, Hari Suroto pada zaman dahulu tasik Sentani adalah sebahagian daripada laut dan atas sebab itu terdapat rekod yang menunjukkan ada jerung hidup di situ.

“Sebahagian laut berhubung dengan sungai dan mata air di pergunungan Cycloops. Pergerakan lapisan bumi mengubah Tasik Sentani menjadi tasik air tawar,” katanya kepada antaranews.com. – Agensi


Sabah bentuk jawatankuasa khas perinci pengambilalihan SESB

KOTA KINABALU – Kerajaan Negeri Sabah akan membentuk jawatankuasa khas bagi memperincikan transisi pengambilalihan Sabah Electricity Sdn Bhd (SESB) daripada Tenaga Nasional Berhad (TNB).

Ketua Menteri Sabah Datuk Seri Mohd Shafie Apdal berkata pembentukan jawatankuasa itu mempercepatkan proses ini yang akan dianggotai wakil daripada  Kerajaan Negeri Sabah dan Kerajaan Persekutuan.

“Semalam Yeo Bee Yin (Menteri Tenaga, Sains, Teknologi, Alam Sekitar dan Perubahan Iklim) memaklumkan kepada saya (ketika kunjungan hormat) menerusi surat yang dia bawa bahawa Kerajaan Persekutuan secara prinsipal menyerahkan pemilikan SESB kepada Kerajaan Negeri Sabah.

Tapi ada beberapa perkara perlu diperinci dari segi hutang (SESB) dan ini perlu kita bincang kerana ia babitkan aspek kewangan, kita sedar dan tahu ada liabiliti yang kita kena runding dengan baik,” katanya ketika ditemui pemberita selepas menghadiri Pesta Tarian Naga, Unicorn dan Singa di sini hari ini.

Pesta itu dianjurkan Gabungan Persatuan Komuniti Cina Kota Kinabalu menjelang perayaan Tahun Baru Cina pada bulan depan.

Mohd Shafie berkata liabiliti yang ada mencecah RM2 bilion dan ia adalah satu jumlah yang banyak.

Katanya perkara tersebut sebelum ini telah beliau bincang dengan Menteri Kewangan Lim Guan Eng dan akan dibincang lanjut menerusi jawatankuasa khas yang dibentuk.

Beliau berkata yang penting bagi kerajaan negeri, keputusan itu merupakan salah satu aspek cukup penting dalam pembangunan dan kemajuan negeri ini.

Menurutnya dalam usaha menjadi negeri industri, bekalan elektrik merupakan satu kemudahan yang utama untuk menarik ramai pelabur dan kadarnya perlu diurus dengan baik.

“Bukan hanya dari segi pelabur, malah dari segi kampung-kampung yang kita tahu mereka tidak nikmati bekalan elektrik walaupun sudah lama kita merdeka tapi masih ada kampung-kampung bergantung dengan generator dan ada yang masih dalam keadaan kegelapan.

Jadi ini satu langkah yang memberi manfaat kepada negeri dan rakyat, walaupun ianya bukan mudah tapi satu tanggungjawab yang besar kita pikul sebaik mungkin dan diurus tadbir dengan baik,” katanya.

Mohd Shafie berkata apabila kerajaan negeri mengambilalih SESB, tumpuan diberikan memastikan kekurangan dari segi kewangan dan hutangnya dapat ditangani dari semasa ke semasa,

Pada masa sama, katanya kerajaan negeri juga akan melihat berbagai kaedah dari segi penggunaan janaan elektrik.

“Kalau perlu kita tingkat penggunaan biodiesel dan tidak bergantung dengan janaan berasaskan sumber diesel, petrol dan gas yang ada,” kata Mohd Shafie.


Tangisan Bongkar Rahsia Datuk Rogol Cucu

KOTA KINABALU: Tangisan seorang remaja perempuan berusia 15 tahun membongkar rahsia seorang lelaki warga emas yang menjadikan cucunya itu sebagai pemuas nafsunya.

Lelaki berusia 66 tahun itu dipercayai melakukan perbuatan terkutuk itu sejak mangsa berusia sembilan tahun.

Suspek ditahan polis Bahagian Siasatan Jenayah Ibu Pejabat Polis Daerah (IPD) Kota Kinabalu di rumah suspek di sebuah kampung di Manggatal di sini, pukul 2 petang tadi untuk siasatan lanjut selepas ibu mangsa membuat laporan polis pada 29 Januari lalu.

Ketua Polis Daerah Kota Kinabalu, Asisten Komisioner Habibi Majinji berkata ibu mangsa pelik melihat anaknya menangis di dalam bilik pada pukul 7 malam pada 28 Januari lalu.

“Ibu mangsa kemudian bertanya berulang kali menyebabkan mangsa menceritakan dia dirogol oleh datuknya pada pagi 26 Januari lalu.

“Hasil siasatan mendapati mangsa mendakwa pernah dirogol beberapa kali oleh suspek,” katanya ketika dihubungi, hari ini.

Habibi berkata suspek dipercayai merogol mangsa di rumahnya ketika ibu bapa mangsa keluar bekerja.

Menurut beliau lagi mangsa kemudian dibawa ke Hospital Wanita dan Kanak-Kanak Sabah (HWKKS) Likas untuk pemeriksaan.

Habibi berkata kes disiasat mengikut Seksyen 376 (3) Kanun Keseksaan kerana melakukan sumbang mahram. – SabahNewsToday


Warisan Cuba Guna Sentimen Kenegerian, Kata Penganalisis

SHAH ALAM – Sentimen atau semangat kenegerian dilihat sebagai antara agenda penting yang cuba ditimbulkan oleh Parti Warisan Sabah (Warisan) pada Pilihan Raya Kecil (PRK) Kimanis kali ini.

Penganalisis politik, Dr Mohd Azizudin Mohd Sani berkata, sebagai parti yang hanya wujud di Sabah, Warisan jelas cuba menggunakan sentimen kenegerian dalam usaha meraih sokongan rakyat.

Menurutnya, sentimen sama (kenegerian) turut dimainkan pada Pilihan Raya Umum ke-14 (PRU14) lalu dan ternyata memberikan kesan sehingga berjaya memberikan mandat kepada Warisan.

“Dia cuba nak ‘highlight’ bahawa calon UMNO dan UMNO ini dari Semenanjung manakala calon Warisan dari Sabah. Jadi lebih baik undi calon dari Sabah dan bukannya ejen kepada UMNO yang berpusat di Semenanjung.

“Dalam konteks sebelum ini, memang BN (Barisan Nasional) nak calon dari PBS (Parti Bersatu Sabah) tetapi yang bertanding calon UMNO. UMNO dari Semenanjung dan Warisan hanya ada di Sabah.

“Sabah pun ada sentimen (kenegerian) macam di Sarawak cuma sentimen itu tidak kuat macam di Sarawak tapi tengah berkembang,” katanya ketika dihubungi Sinar Harian semalam.

Mohd Azizudin berkata demikian bagi mengulas kenyataan Ketua Menteri Sabah yang juga Presiden Warisan, Datuk Seri Mohd Shafie Apdal yang mengajak rakyat Sabah untuk menolak calon ‘berhati UMNO Kuala Lumpur’ pada PRK berkenaan.

PRK Kimanis menyaksikan pertembungan antara calon Warisan, Karim Bujang dan calon BN, Mohamad Alamin.

Suruhanjaya Pilihan Raya (SPR) menetapkan 18 Januari ini untuk hari pengundian manakala pengundian awal empat hari sebelum itu.

Mengulas lanjut, Mohd Azizudin berkata, kedua-dua calon tempatan yang bertanding pada PRK kali ini adalah calon yang kuat daripada parti-parti yang bertanding.

Katanya, kedua-dua calon dilihat memiliki kekuatan yang sama untuk meraih undi pada PRK kali ini.

“Kedua-dua calon ini adalah anak tempatan. Jadi dua-dua sama kuat. Bagi Warisan, mainkan isu yang boleh tolak calon BN,” katanya.


5,300 PTI Filipina ‘Terperangkap’ Di PTS Sabah

TAWAU, 5 Jun: Sejumlah 5,300 tahanan pendatang tanpa izin ‘terperangkap’ di pusat tahanan sementara (PTS) seluruh Sabah selepas Filipina enggan menerima kemasukan warganya ekoran pandemik COVID-19.

Pengarah Keselamatan Negeri, Majlis Keselamatan Negara (MKN) Negeri Sabah Sharifah Sitti Saleha Habib Yussof berkata tindakan itu menyebabkan tahanan warga Filipina terpaksa ditempatkan di PTS dalam tempoh masa lebih lama berbanding tahanan negara lain.

“Kementerian Luar  berharap negara jiran atau yang berkaitan dapat memberi kerjasama menerima kemasukan rakyat masing-masing yang ditahan akibat berada secara haram di Sabah,” katanya di sini, hari ini.

Sepanjang tempoh Perintah Kawalan Pergerakan (PKP) yang bermula 18 Mac dan Perintah Kawalan Pergerakan Bersyarat (PKPB) pada 4 Mei, tiada pendatang tanpa izin dihantar pulang ke Filipina.

“Berdasarkan rekod, bermula 1 Jan hingga 17 Mac lalu, seramai 3,347 pendatang tanpa izin berjaya dihantar pulang membabitkan 2,331 Filipina, 816 Indonesia dan selebihnya negara lain seperti India, China, Pakistan serta Vietnam.

“Bagaimanapun, sejak pelaksanaan PKP 18 Mac lalu, MKN Sabah tidak dapat menghantar pendatang tanpa izin warga Filipina selepas negara itu enggan memberi kerjasama menerima warganya yang diusir dari Malaysia,” katanya

Dalam pada itu, Sharifah Sitti Saleha mengucapkan penghargaan kepada Indonesia termasuk Konsulat Republik Indonesia (KRI) di Sabah kerana sentiasa memberi kerjasama dalam proses penghantaran pulang semula rakyatnya.

“Berbanding Filipina, seramai 322 warga Indonesia berjaya dihantar pulang ke negara itu menerusi Tawau sepanjang tempoh PKP dan PKPB.

“Ia termasuk 82 orang terdiri daripada 77 lelaki dan lima wanita yang dihantar pulang ke Indonesia dari Tawau, menerusi Program Pengusiran Siri Ke-16, menaiki feri Mid East Express,  hari ini,” katanya.

Ini menjadikan seramai 3,753 pendatang tanpa izin berjaya dihantar balik ke negara asal bermula 7 Jan lalu sehingga hari ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemiskinan Di Borneo Bukti DEB Gagal, Kata Syed Saddiq

KUALA LUMPUR: Dasar Ekonomi Baru (DEB) perlu disemak semula kerana telah gagal, yang dibuktikan dengan tahap kemiskinan di Malaysia Timur, kata Syed Saddiq Syed Abdul Rahman.

Bekas Menteri Belia dan Sukan itu berkata dasar yang diumumkan pada 1970 susulan rusuhan Mei 13 setahun sebelumnya ada elemen baik yang wajar diteruskan, namun turut mempunyai beberapa bahagian tidak elok yang perlu dihapuskan.

Syed Saddiq berkata wujud keperluan untuk belajar daripada kesilapan yang berlaku berkaitan DEB, dan dasar itu juga perlu diperbaharui.

“Lihatlah Sabah dan Sarawak. Walaupun berdekad-dekad DEB dilaksanakan, suku daripada bumiputera Sabah dan Sarawak masih hidup di bawah garis kemiskinan.

“Itu petunjuk kegagalannya,” katanya dalam wawancara bersama bekas diplomat, Dennis Ignatius.

Ahli Parlimen Muar itu menjawab soalan berhubung desakan yang semakin lantang untuk DEB beralih daripada dasar berasaskan bangsa kepada yang berdasarkan keperluan.

Tegasnya, DEB pada asalnya bertujuan mengurangkan kemiskinan dalam kalangan semua bangsa dan sepatutnya disemak pada 1990, iaitu selepas 20 tahun.

Katanya, kegagalan menyemak semula dasar itu membuka ruang untuk ia disalahgunakan.

“Ia menjadi seperti satu hak berbanding dasar bagi membantu masyarakat kurang bernasib baik yang benar-benar memerlukan pertolongan, tanpa mengira bangsa.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Terajui Carta Liga Perdana, Benam PDRM Di Stadium Hang Jebat

MELAKA: Sabah bangkit pada masa kedua mengatasi pasukan PDRM 2-1 dalam saingan Liga Perdana di Stadium Hang Jebat, di sini, sebentar tadi.

Dalam aksi malam tadi, skuad The Cops yang menguasai 45 minit saingan pertama berjaya mencipta jaringan pendahulu menerusi sepakan percuma Lee Chang Hoon pada minit ke-32.

Sepakan pemain Korea itu berpunca tindakan pertahanan lawan menjatuhkan Patrick Ronaldinho di luar kotak penalti yang menyaksikan rembatan kencangnya tepat ke jaring sebelah kiri gawang Sabah.

Sabah kemudian bertindak balas menerusi Jenius Karib tiga minit selepas itu, namun berjaya diselamatkan oleh penjaga gol, Mohd Shahril Saari.

Sebelum babak pertama berakhir skuad The Cops turut melakukan percubaan untuk menambah jaringan, namun tandukan Argzim Redzovic sedikit tinggi melepasi palang gol Sabah.

Memasuki babak kedua menyaksikan anak buah jurulatih Jelius Ating bangkit menyamakan kedudukan menerusi rembatan kencang Rodoljub Paunovic pada minit ke-76.

Dan selang empat minit kemudian, Sabah memastikan mata penuh di bawa pulang dari Stadium Hang Jebat apabila tandukan Alto Linus menggegarkan jaring tuan rumah untuk keputusan muktamad 2-1. – Berita Harian


7 Lagi Lokaliti Di Sabah Dikenakan PKPD Mulai 2 Ogos

KOTA KINABALU: Sebanyak tujuh lokaliti di Sabah dan dua di Pahang diarah menjalani perintah kawalan pergerakan diperketatkan (PKPD) bermula 2 Ogos ini.

Menteri Kanan Luar Negeri (Kluster Keselamatan), Hishammuddin Hussein dalam kenyataan hari ini, memaklumkan berkenaan lokaliti-lokaliti yang terlibat dalam pelaksanaan, pelanjutan dan penamatan PKPD.

Berikut Tujuh lokaliti di Sabah dilaksanakan PKPD bermula 2 hingga 14 dan 15 Ogos :

Penamatan PKPD pada 1 Ogos di Sabah :

Dalam pada itu, Hishammuddin berkata, 290 orang ditahan kerana mengingkari SOP, dengan 219 daripadanya dikompaun dan 71 lagi direman.

Katanya, 61 premis membabitkan kilang, tapak perniagaan dan tapak pembinaan diarahkan tutup kerana gagal mematuhi SOP.

Beliau berkata, 52 pendatang asing tanpa izin (PATI) ditahan dan satu kenderaan darat turut dirampas dalam Operasi Benteng semalam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Maut Dilanggar Lari

KOTA KINABALU: Seorang penunggang motosikal maut selepas terlibat dalam kemalangan dipercayai langgar lari berdekatan lampu isyarat Universiti Malaysia Sabah (UMS), tengah malam semalam.

Dalam kejadian pada pukul 12.50 tengah malam itu, Mohd Diman Fadillah Kamis, 31, disahkan meninggal ditempat kejadian oleh Pegawai Perubatan Hospital Likas.

Ketua Polis Daerah Kota Kinabalu, Asisten Komisioner Habibi Majinji berkata kemalangan itu berlaku apabila mangsa yang menunggang motosikal jenis Yamaha LC135 cuba menguji kelajuan dan membuat satu pusingan dari arah lampu isyarat UMS menuju ke lampu isyarat Indah Permai.

“Apabila sampai di jalan Sulaman berdekatan lampu isyarat UMS, mangsa telah dilanggar oleh dua buah motosikal yang lain.

“Kedua-dua penunggang motosikal tersebut seterusnya meninggalkan tempat kejadian dan belum membuat laporan polis.

“Akibat daripada kemalangan tersebut, mangsa telah disahkan meinggal dunia di tempat kejadian,” katanya dalam satu kenyataan pada Ahad.

Menurutnya mayat mangsa seterusnya dirujuk ke Hospital Queen Elizabeth (HQE) Satu untuk tujuan bedah siasat.

Jelasnya kes disiasat di bawah Seksyen 41(1) Akta Pengangkutan Jalan 1987 iaitu memandu dalam keadaan melulu sehingga menyebabkan kematian.

Habibi menggesa agar orang ramai yang menyaksikan kemalangan tersebut untuk tampil bagi membantu siasatan polis dengan menghubungi Balai Polis Trafik berhampiran atau menghubungi Pegawai Penyiasat Trafik Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Kota Kinabalu di talian 0178083272.

Sementara itu, beliau menasihatkan kepada pengguna jalan raya agar berhati-hati ketika memandu di beberapa laluan sekitar Kota Kinabalu yang dikenal pasti kerap berlaku kemalangan.

“Kajian menunjukkan kes kemalangan jalan raya berpunca daripada sikap pengguna jalan raya yang tidak mematuhi peraturan lalu lintas serta memandu dengan laju sehingga membahayakan seterusnya meragut nyara diri sendiri dan pengguna jalan raya lain,” katanya. -SabahNewsToday


290 Guru Di Sabah Masih Belum Ambil Vaksin

KOTA KINABALU : Kira-kira 290 guru sekolah di Sabah masih belum mendapatkan suntikan vaksin COVID-19 setakat semalam, kata Timbalan Menteri Pendidikan II Datuk Mohamad Alamin.

Justeru, Mohamad yang juga Ahli Parlimen Kimanis menyeru kepada guru-guru berkenaan supaya segera mendapatkan vaksin, agar sesi persekolahan nanti berjalan dengan lebih lancar dan selamat.

“Kita minta Jabatan Pendidikan Negeri Sabah menghubungi guru-guru ini dan adakan perbincangan (dapatkan vaksin) kerana mereka perlu divaksin.

“Saya berharap kepada guru-guru ini juga memberi kerjasama dan tampil mendapatkan vaksin demi masa depan anak-anak dan pelajar sekolah, kerana mengikut prosedur operasi standard, guru yang tidak divaksin tidak boleh mengajar secara bersemuka, kita tidak mahu berlaku seperti itu,” katanya.

Beliau berkata demikian kepada pemberita selepas mengadakan lawatan ke pusat pemberian vaksin (PPV) di Sekolah Kebangsaan Melawa Telipok di sini, hari ini.

Mohamad berkata sekiranya guru-guru berkenaan masih enggan dengan arahan berkenaan, kementerian menyerahkan perkara itu kepada Jabatan Perkhidmatan Awam untuk mengambil tindakan selanjutnya.

Dalam pada itu, Mohamad berkata terdapat 91 PPV di sekolah telah dibuka di Sabah dan jumlah itu dijangka akan bertambah apabila sekolah dibuka nanti, bagi memudahkan pemberian vaksin kepada pelajar yang layak.

Beliau berkata setakat semalam kira-kira 162,000 daripada 368,000 pelajar di Sabah telah menerima suntikan vaksin COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Maut Terhempas Di Bucu Tembok

TAWAU: Seorang penunggang motosikal maut di tempat kejadian selepas terlibat dalam kemalangan di Jalan Tanjung Batu, di sini.

Ketua Polis Daerah Tawau, Asisten Komisioner Peter Umbuas berkata kemalangan yang berlaku kira-kira jam 4.30 petang kelmarin menyebabkan mangsa, Jumaidin Lanuri,33, maut akibat kecederaan parah di bahagian kepala.

“Siasatan awal mendapati mangsa yang bergerak dari arah bandar menghala ke Hiltop dipercayai hilang kawalan masuk ke laluan bertentangan dan melanggar penghadang lorong pejalan kaki sebelum melanggar tembok simen pencawang.

“Mangsa yang turut terseret lebih kurang 18 meter sebelum terhempas di bucu tembok simen itu mengalami kecederaan parah di bahagian kepala dan disahkan meninggal dunia oleh paramedik,” katanya dalam kenyataan media, di sini semalam.

Beliau berkata, siasatan mendapati kemalangan berpunca daripada kecuaian mangsa yang gagal mengawal pergerakan motosikalnya sehingga menyebabkan kemalangan berlaku.

“Mayat mangsa dibawa Hospital Besar Tawau dan bedah siasat akan dijalankan selepas keputusan ujian saringan COVID-19 diperolehi, manakala kes disiasat mengikut Seksyen 41(1) Akta Pengangkutan Jalan 1987,”katanya. – Utusan Borneo


Sikap Cuai, Tidak Peduli SOP Punca Peningkatan Kes COVID-19 Di Sabah – Masidi

KOTA KINABALU : Sikap cuai dan tidak peduli terhadap prosedur operasi standard (SOP) semasa berkumpul atau berada di khalayak ramai merupakan antara punca peningkatan kes harian COVID-19 di Sabah kebelakangan ini, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata ini dapat dilihat apabila pemakaian pelitup muka dan penjarakan fizikal sudah semakin longgar dalam kalangan masyarakat yang menyebabkan kes harian melonjak kepada  1,285 kes hari ini.

Beliau berkata ketidakpatuhan SOP itu juga memburukkan keadaan apabila pada masa ini virus COVID-19 sudah bertapak secara meluas dalam komuniti dan memudah kadar perebakan serta jangkitan dengan lebih cepat.

“Sebanyak 47.55 peratus kes jangkitan baharu hari ini berlaku secara sporadik dan hanya disedari apabila pesakit mengalami gejala jangkitan COVID-19.

“Peratusan kes-kes melalui saringan bergejala adalah tinggi di kawasan bandar. Sebagai misalan, hampir 50 peratus daripada 309 kes baharu di Kota Kinabalu adalah daripada kategori saringan bergejala,” katanya menerusi kenyataan di sini, malam ini.

Selain itu katanya, tertakluk kepada pengesahan Jabatan Kesihatan Negeri Sabah, peningkatan kes sejak seminggu ini berkemungkinan disebabkan penularan virus COVID-19 jenis Omicron yang lebih cepat merebak berbanding varian biasa.

Dalam pada itu, Masidi berkata seperti yang dijangka, jumlah kes baharu di Sabah terus meningkat apabila 1,285 kes direkodkan hari ini menjadikan jumlah kumulatif sebanyak 252,930 kes, manakala 328 orang sembuh menjadikan jumlah sembuh 241,031 orang. – BERNAMA


Tujuh Rumah Musnah Dalam Kebakaran Di Kampung Cenderamata, Sandakan

SANDAKAN, 23 Jun – Sebanyak tujuh rumah di Kampung Cenderamata Laut dekat sini musnah dalam kebakaran pagi tadi.

Ketua Zon Bomba dan Penyelamat Sandakan Anddre Andrew berkata Pusat Gerakan Operasi Negeri Sabah menerima panggilan kebakaran rumah kediaman pada pukul 9.09 pagi dan sepasukan 18 pegawai dan anggota daripada Balai Bomba dan Penyelamat Sandakan bergegas ke tempat kejadian.

“Kebakaran melibatkan tujuh buah rumah  dengan keluasan keseluruhan kebakaran satu ekar.

“Kebakaran dapat dikawal pada jam 9.42 pagi dan operasi tamat pada jam 11.50 pagi,” katanya.

Anddre, yang mengetuai operasi kebakaran itu, berkata tujuh keluarga dengan isi rumah seramai 54 orang terjejas akibat kebakaran itu.

Menurutnya, tiada kecederaan atau kematian dilaporkan dalam kejadian itu.

Anddre berkata operasi itu turut dibantu oleh lapan anggota Bomba Sukarela Karamunting dan agensi lain seperti Polis Diraja Malaysia, Jabatan Sukarelawan Malaysia (Rela) dan Majlis Perbandaran Sandakan.


Perompak Dan Isteri Ditahan Semasa Bersembunyi Di Resort Mewah Di Tuaran

PENAMPANG: Seorang perompak dan isterinya ditahan polis semasa sedang membelanjakan wang sebanyak RM21,000 yang dilarikan dari sebuah hypermarket di Putatan awal bulan ini.

Ketua Polis Daerah Penampang Deputi Superintendan Mohd Haris Ibrahim berkata suspek dan isterinya juga dipercayai menyembunyikan diri dengan menginap di resort terkenal Pantai Dalit Tuaran itu.

“Kejadian berlaku apabila seorang peniaga membuat laporan polis seawal jam 6 pagi pada 3 Julai lalu mengatakan premisnya dipecah masuk dan wang sebanyak RM21,000 yang disimpan di dalam peti besi kedai hilang dilarikan oleh perompak yang memecah masuk kedai terbabit,” katanya.

Menurutnya bertindak atas kejadian, suspek dan isterinya berjaya ditahan di resort terbabit kira-kira jam 11.30 malam pada 11 Julai hasil risikan dan siasatan terperinci pihak Jabatan Siasatan Jenayah IPD Penampang.

“Hasil soal siasat mendapati suspek mengaku melarikan wang dari premis terbabit sebelum membahagikan wang berkenaan bersama seorang lagi rakannya yang kini ditahan di IPD Kota Kinabalu.

“Suspek yang aktif menjalankan kegiatan pecah rumah sejak Mac tahun ini turut mengakui terlibat dalam tujuh siri kes pecah rumah,” katanya.

Haris berkata semasa tangkapan dilaksanakan, polis berjaya merampas beberapa barangan termasuk barang kemas dipercayai hasil daripada kegiatan pecah rumah dan wang tunai sebanyak RM1,569 serta beberapa barangan lain.

“Dengan tertangkapnya suspek polis berjaya menyelesaikan tujuh siri kes pecah rumah yang berlaku di sekitar Penampang dan Putatan,” katanya sambil menambah, kes disiasat mengikut Seksyen 457 Kanun Keseksaan.


(VIDEO) Sudah Mati Pun Buat Lawak

Dublin: Suasana sedih di satu upacara pengebumian seorang lelaki di Ireland bertukar menjadi lucu dan ketawa selepas `suara’ mendiang yang membuat lawak kedengaran di dalam keranda.

Orang ramai yang menghadiri upacara pengebumian bekas pegawai tentera, Shay Bradley di Kilmanagh, Leins tidak percaya apabila mendengar suara lelaki itu di dalam keranda.

Ketika melihat keranda itu diturunkan ke dalam kubur mereka mendengar Bradley menjerit: “Hello, hello. Keluarkan saya,”.

Bagaimanapun, suara itu sebenarnya adalah rakaman yang dibuat Bradley sebelum dia meninggal dunia akibat sakit.

Rakaman itu dimainkan selama beberapa minit dan ahli keluarga dan rakan-rakan mendiang kelihatan ketawa mendengar suara lelaki itu.

Sebelum rakaman itu tamat, Shay menyanyi dan mengucapkan selamat tinggal.

Anak perempuan mendiang, Andrea menjelaskan rakaman itu dirakam bapanya sebelum dia meninggal dunia pada 8 Oktober lalu akibat sakit.

“Dia mesti tidak menyangka ramai yang ketawa mendengar rakaman itu. Dia seorang yang hebat,” katanya. – Mail Online


Mak, Tolong Saya!’ – Mangsa Menjerit, Namun Lelaki Pedo Ini Tetap Merogolnya Biarpun Ibu Mangsa Berada Di Luar Pintu

Lelaki pedofilia yang merogol kanak-kanak perempuan berusia tujuh tahun di tandas sebuah restoran, Pretoria, Afrika Selatan, dijatuhkan hukuman penjara seumur hidup.

Nicholas Ninow, 21, didakwa menculik mangsa di tandas dan merogolnya tanpa belas kasihan.

Menurut ibu mangsa, pada hari kejadian dia dapat mendengar anaknya menjerit “mak tolong saya!” ketika Ninow menyerangnya.

“Kami cuba menolak pintu tandas dengan kuat, tetapi orang dia dalam pula bertanya, “Apa yang kamu nak? Jangan ganggu saya!”,” kata ibu mangsa.

Ketika itu, ibu mangsa dan beberapa kakitangan restoran cuba membuka pintu itu tetapi dihalang oleh Ninow.

Apabila mereka berjaya membuka pintu itu, mereka mendapati lelaki itu tidak berpakaian dan begitu juga dengan mangsa.

Difahamkan, Ninow telah memerhatikan mangsa bermain di kawasan permainan kanak-kanak sebelum mengekorinya ke tandas.

Sekumpulan orang awam berang dengan kejadian itu cuba menyerang Ninow, namun dihalang oleh kakitangan restoran yang terpaksa menguncinya di dalam tandas sehingga polis tiba di tempat kejadian.

Dalam perbicaraan, suspek cuba berdolak-dalih kononnya pada waktu kejadian dia di bawah pengaruh dadah dan alkohol.

Peguam belanya juga mengatakan Ninow mempunyai sejarah kesihatan mental termasuk bipolar disorder dan juga depresi yang mempengaruhinya membuat keputusan yang salah pada waktu itu.

Saksi juga mengakui suspek kelihatan tidak waras dan mabuk.

Bagaimanapun, laporan psikiatri mendedahkan Ninow layak untuk dibicarakan.

“Padak etika jenayah dilakukan, tertuduh tidak mengalami masalah mental atau kecacatan intelektual yang mempengaruhi keupayaannya untuk membezakan antara sifat yang baik atau saah dari perbuatannya.”

Sementara itu, Penjara Kgosi Mampuru mempunyai sejarah yang menakutkan ketika era apartheid di mana banduan yang tidak patuh akan dirogol dan dijangkiti dengan HIV.